Temeljem članka 16. Zakona o komunalnom gospodarstvu („Narodne novine“ br 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13 i 147/14) i članka.30. Statuta Općine Vladislavci (Službeni glasnik 3/13) Općinsko vijeće Općine Vladislavci na 15. sjednici održanoj 16. srpnja 2015., donosi

**O D L U K U**

**o komunalnom redu**

**I. OPĆE ODREDBE**

Članak 1.

Ovom odlukom propisuju se komunalni red na području Općine Vladislavci, provedbene mjere i kazne za prekršitelje.

Komunalni red propisan ovom odlukom obvezuje sve pravne i fizičke osobe, ako zakonom i drugim propisima nije drugačije određeno.

Članak 2.

Ova odluka pod komunalnim redom podrazumijeva:

1.      uređenje naselja

2.      održavanje čistoće i čuvanje javnih površina

3.      korištenje javnih površina

4.      sakupljanje, odvoz i postupanje sa sakupljenim komunalnim otpadom

5.      uklanjanje snijega i leda

6.      uklanjanje protupravno postavljenih predmeta

7. mjere za provođenje komunalnog reda i

8. kaznene odredbe.

Članak 3.

Ova odluka pod javnim površinama podrazumijeva površine u općoj uporabi koje se prema namjeni razvrstavaju u:

1. **Javne prometne površine**: ceste, putovi, trgovi, javni prolazi, javne stube, mostovi, podvožnjaci, nadvožnjaci, pothodnici, nathodnici, parkirališta, javne garaže, nogostupi, pješačke i biciklističke staze te biciklistički trakovi, pješačke zone, šetališta, stajališta i peroni uz stajališta javnog prometa, taksi stajališta, kolodvori, komunalna pristaništa i slične površine
2. **Javne zelene površine:** perivoji (parkovi), park-šume, drvoredi, živice, cvjetnjaci, travnjaci, skupna ili pojedinačna stabla, drugi oblici vrtnog i perivojnog oblikovanja koji nisu proglašeni zaštićenim dijelovima prirode, posude s ukrasnim biljem, zelene površine uz ceste u naseljima uz stambene i javne objekte i slične površine
3. **Ostale javne površine:** kupališta, pontoni, vodene površine koje nisu vodno dobro, otvoreni kanali za odvodnju, otvorene tržnice, sajmišta, prostori namijenjeni za javne priredbe, groblja, odlagališta otpada, dječja i športska igrališta, rekreacijske površine te njima slični prostori.

# **II. UREĐENJE NASELJA**

Članak 4.

Naselja na području Općine Vladislavci moraju biti uređena. Uređenje naselja podrazumijeva:

1. uređenje i održavanje vanjskih dijelova zgrada, izloga i reklama na njima, okućnica, ograda, predvrtova i drugih sličnih površina

2.  postavljanje opreme za reklamiranje i oglašavanje, spomenika i slično, javne rasvjete, komunalnih objekata, opreme i uređaja, kioska, pokretnih naprava i terasa za pružanje ugostiteljskih usluga

3. uređenje i održavanjekomunalnih pristaništa**,** parkirališta, javnih zelenih, rekreacijskih i športskih površina, dječjih igrališta

4. uređenje i održavanje groblja

5. prigodno uređenje naselja i sl.

Članak 5.

Naselja na području Općine Vladislavci moraju biti označena natpisnim pločama s imenima naselja, ulice, a zgrade obilježene brojem. Natpisnim pločama s imenima mogu biti označeni i pojedini dijelovi naselja, parkovi i mostovi.

Natpisne ploče mogu sadržavati grb Općine Vladislavci.

O postavljanju i održavanju natpisnih ploča brine se upravno tijelo nadležno za poslove mjesne samouprave.

Vlasnici su dužni svoje zgrade obilježiti kućnim brojem.

Naselja, ulice i zgrade označavaju se i obilježavaju na način propisan posebnim zakonom.

1. **Uređenje i održavanje vanjskih dijelova zgrada, izloga i reklama na njima, okućnica, ograda, predvrtova i drugih sličnih površina**

Članak 6.

Vlasnici zgrada dužni su redovito održavati vanjske dijelove zgrada (pročelja, balkone, terase, lođe, ulazna vrata, prozore, prozorske otvore, žljebove i druge vanjske elemente ili uređaje) naročito kad oštećenjem i dotrajalošću ometaju korištenje javnih površina, narušavaju opći izgled ulice ili naselja i sl.

Vlasnici zgrada dužni su pročelja urediti tako da osiguraju najveću moguću primjenu mjera uštede energije (energetska učinkovitost).

Nije dopušteno djelomično uređivanje pročelja višestambenih objekata.

Na prozorima i ogradama balkona i lođa zgrada u zaštićenoj povijesno-urbanističkoj cjelini, vlasnicima stambenih i poslovnih objekata preporuča se postaviti odgovarajuće posude sa sezonskim cvijećem ili trajnicama.

Ako se vanjski dijelovi zgrada iz stavka 1. ovog članka redovito ne održavaju, upravno tijelo nadležno za komunalne poslove izvješćuje nadležne inspekcijske službe te izdaje pisani nalog vlasniku i upravitelju zgrade, da oštećenja i nedostatke otklone u primjerenom roku.

Članak 7.

Vlasnici su dužni ukloniti napuštene, devastirane i ruševne objekte te ih - ako su uz javnu površinu - ograditi odgovarajućom zaštitnom ogradom.

Ako ne uklone ili na odgovarajući način ne ograde objekte koji predstavljaju izričitu opasnost po život i zdravlje ljudi, upravno tijelo nadležno za komunalne poslove naložit će vlasnicima uklanjanje u roku od najduže 15 dana i obavijestiti građevinsku inspekciju.

O tome predstavlja li kakav objekt opasnost po život i zdravlje ljudi, zatražit će se prema potrebi stručno mišljenje Zavoda za javno zdravstvo.

Načelnik može odlučiti da se o trošku Općine Vladislavci ukloni napušteni, devastirani i ruševni objekt koji predstavlja izričitu opasnost po život i zdravlje ljudi - uz upis tereta za visinu troškova uklanjanja, ako vlasnik za to da pisanu suglasnost.

Ako vlasnik ne ukloni napušten, devastiran i ruševni objekt po nalogu iz stavka 2. ovog članka ili ne da suglasnost iz stavka 4. ovog članka, Općina Vladislavci će provesti postupak sukladan propisima što uređuju pravo vlasništva i druga stvarna prava.

Članak 8.

Na prozorima, vratima, terasama, balkonima, lođama, ogradama i dugim vanjskim dijelovima zgrade - dozvoljeno je vješati ili izlagati rublje, posteljinu, sagove, krpe i druge predmete.

S površina iz stavka 1. ovoga članka zabranjeno je istresati krpe, sagove i slično, bacati otpad, ocjeđivati vodu ili na drugi način onečišćavati javnu površinu. Zabranjeno je na javnim površinama odlagati otpad te crtati, pisati, prljati, mehanički oštećivati, uništavati ili na drugi način nagrđivati pročelja zgrada.

Članak 9.

Antene, klimatizacijske uređaje, zaštitne tende i drugu opremu vlasnici zgrade dužni su postaviti na vanjske dijelove zgrade i krovišta, koji nisu okrenuti na javnu površinu.

Iznimno, kada ne postoji druga mogućnost, oprema i uređaji iz prethodnog stavka mogu se postavljati i na vanjske dijelove zgrade koji su uz javnu površinu, ali moraju biti postavljeni na visini od najmanje 3,5 metara od kote terena, a kapanje vode ne smije se izvoditi na javnu površinu.

Oslikavanje pročelja poradi reklamiranja ili oglašavanja - postavljanje reklamnih ili oglasnih panoa, natpisa i reklama, zaštitnih tendi i klimatizacijskih uređaja na vanjske dijelove zgrada i krovišta koji su vidljivi s javne površine - dopušteno je samo uz suglasnost jedinstvenog upravnog odijela.

Članak 10.

Ako za postavljanje natpisa i reklama u ulici postoji organizirani prostor ili oprema zabranjeno je postavljati ih na pročelja zgrada, ulazne niše, ulazne haustore i slične prostore.

Natpisi i reklame na pročeljima zgrada, ulaznim nišama, ulaznim haustorima i sličnim prostorima, u pravilu, ne mogu biti veći od 0,3 x 0,4 metra.

Ukoliko su natpisi i reklame većih dimenzija od dimenzija iz prethodnog stavka za njihovo postavljanje primjenjuju se odredbe o postavljanju reklama ili oglasnih panoa za komercijalne svrhe.

Natpisi i reklame vlasnika ili korisnika poslovnih prostora na pročeljima zgrada okrenutim na javnu površinu moraju biti čitljivi, tehnički i estetski oblikovani, uredni, jezično ispravni i ne smiju osvjetljenjem ili zvučnim signalima ometati druge korisnike zgrade.

Vlasnici i korisnici poslovnih prostora dužni su natpise i reklame iz prethodnog stavka ukloniti u roku od 8 dana nakon prestanka obavljanja djelatnosti ili iseljenja iz zgrade.

Izlozi, izložbeni ormarići i druga slična oprema na zgradama moraju biti tehnički i estetski oblikovani, odgovarajuće osvijetljeni u skladu s izgledom zgrade i okoliša, a svojim položajem ne smiju onemogućiti ili otežati korištenje javnih površina.

Izlozi se moraju održavati urednima i u njima se ne smije držati ambalaža ili skladištiti roba.

Članak 11.

Odredbe članka 9. i 10. ove odluke primjenjuju se i kada se navedena oprema postavlja na ogradama ili na zemljištu unutar ograde vlasnika ili korisnika objekta.

Članak 12.

Vlasnici zgrada u zaštićenoj povijesno-urbanističkoj cjelini dužni su za sve zahvate na vanjskim dijelovima zgrada zatražiti prethodnu dozvolu Ministarstva kulture, Uprave za zaštitu kulturne baštine, Konzervatorskog odjela (u nastavku: Konzervatorski odjel).

Na zgradama iz prethodnog stavka zabranjeno je djelomično uređivanje pročelja, osim kada to zahtjeva hitna situacija koja ugrožava prolaznike.

Članak 13.

 Vlasnici ili korisnici zgrada i neizgrađenog građevinskog zemljišta dužni su održavati okućnice, vrtove, neizgrađeno građevinsko zemljište i druge površine uz javne površine, urednim i čistim.

Okućnice, vrtovi, neizgrađeno građevinsko zemljište i druge površine moraju se koristiti sukladno njihovoj namjeni te s njih ne smiju dolaziti nikakve štetne imisije na javne površine, susjedne zgrade, komunalne objekte i uređaje. Svojim stanjem i izgledom ne smiju narušavati estetski izgled okolnih površina.

Lišće, plodove i grane koji s površina iz stavka 1. ovog članka padnu na javnu prometnu površinu vlasnici odnosno korisnici, dužni su odmah ukloniti i površinu očistiti, a sakupljeni biootpad odložiti u za to posebno označene vreće koje besplatno osigurava isporučitelj komunalne usluge sakupljanja i odvoza komunalnog otpada.

Na prostorima okućnica, vrtova i drugih površina uz javne površine zabranjeno je odlaganje komunalnog i drugog otpada, a posebice starih automobila, starih električnih i drugih aparata i predmeta iz kućanstva te spaljivanje svih otpadnih tvari.

Članak 14.

Ograde uz javne površine moraju se postavljati tako da ne ometaju korištenje javnih površina, da ne predstavljaju opasnost za sigurnost i imovinu ljudi te da se vizualno uklapaju u okolni izgled. Ograde uz javne površine vlasnici moraju redovito održavati.

Vlasnici ograda od ukrasne živice ili drugog ukrasnog bilja, kada se one nalaze uz javne prometne površine, dužni su prije započinjanja radova na orezivanju propisno označiti mjesto izvođenja radova te poduzeti sve mjere kako bi se za vrijeme rezidbe zaštitila imovina i ljudi.

Vlasnici su dužni odmah nakon završetka radova na orezivanju, javnu površinu očistiti.

Ograde od ukrasne živice i drveće uz javne prometne površine moraju se redovito održavati i orezivati tako da ne prelaze preko regulacijske linije na javnu prometnu površinu, ne zaklanjaju preglednosti, ne ometaju normalno kretanje pješaka i prometovanje vozila te da ne zaklanjaju prometnu i svjetlosnu signalizaciju, rasvjetu ili zračne vodove.

Članak 15.

Javne zelene površine ispred građevine mogu se radi zaštite ograditi metalnim stupićima, žardinjerama s cvijećem ili ukrasnom živicom, ako to neće ometati normalno kretanje pješaka, prometovanje vozila i neće smanjivati trokut preglednosti.

 Odobrenje za ograđivanje javnih zelenih površina, vlasniku građevine ispred koje se traži ograđivanje, izdaje upravno tijelo nadležno za komunalne poslove.

Članak 16.

Radi otklanjanja štetnih utjecaja za život i zdravlje ljudi, vlasnici, odnosno korisnici okućnica, predvrtova i vrtova, neizgrađenog građevnog zemljišta te obrađenog ili neobrađenog poljoprivrednog zemljišta, dužni su s takvih površina kontinuirano uklanjati i uništavati ambroziju i druge štetne biljke.

U slučaju neizvršavanja obveze iz prethodnog stavka, obvezu uklanjanja ambrozije i drugih štetnih biljaka, vlasnicima, posjednicima i korisnicima će naložiti službena osoba, komunalni redar.

U slučaju neprovođenja naloženih mjera u ostavljenom roku, obvezu će po nalogu ovlaštene osobe iz prethodnog stavka, izvršiti treća osoba o trošku osobe iz stavka 1. ovog članka s tim da će potrebna sredstva predujmiti Općina Vladislavci.

**2.**   **Postavljanje opreme za reklamiranje i oglašavanje, spomenika i sličnih objekata, javne rasvjete, komunalnih objekata, komunalne i urbane opreme i uređaja, kioska, pokretnih naprava i terasa za pružanje ugostiteljskih usluga**

* 1. Oprema za reklamiranje i oglašavanje

Članak 17.

Reklamne ploče, reklamne konstrukcije, reklamni ormarići, putokazi, jarboli za zastave i druga slična oprema za reklamiranje i oglašavanje (u nastavku: oprema za reklamiranje i oglašavanje) na javnim površinama može se postavljati za:

1. potrebe vlastitog reklamiranja i oglašavanja

2. komercijalne potrebe.

Članak 18.

Oprema za reklamiranje i oglašavanje koja se pričvršćuje na javnu površinu ili komunalnu opremu, a služi za potrebe vlastitog reklamiranja i oglašavanja, može se postavljati samo uz suglasnost Jedinstvenog upravnog odjela i ugovora koji se sklapa s Općinom Vladislavci.

Na mjestima u Općini gdje je opremu za reklamiranje i oglašavanje postavila Općina Vladislavci, nije dopušteno pojedinačno postavljanje opreme iz prethodnog stavka.

Članak 19.

Lokacije za postavljanje određene vrste opreme namijenjene reklamiranju i oglašavanju za komercijalne potrebe, kao i obvezu raspisivanja javnog natječaja za njihovu dodjelu, utvrđuje načelnik.

Način i lokacije za postavljanje ostale opreme za reklamiranje i oglašavanje, uvjeti postavljanja, potrebna dokumentacija, visina naknade za korištenje javne površine i slično, utvrđuju se aktom koji donosi načelnik.

Članak 20.

Vlasnici opremu za reklamiranje i oglašavanje moraju održavati u urednom i ispravnom stanju, a oštećenu, dotrajalu ili uništenu obnoviti, zamijeniti novom ili ukloniti.

Članak 21.

Priključivanje opreme za reklamiranje i oglašavanje na sustav javne rasvjete nije dopušteno.  Osvjetljavanje opreme za reklamiranje i oglašavanje može se izvesti samo na način i pod uvjetima koje utvrđuje isporučitelj električne energije s tim da osvjetljavanje ne ugrožava sigurnost prometa.

Svjetleća oprema za reklamiranje i oglašavanje na javnim površinama treba biti tijekom cijele noći uključena, a izlozi uz javne površine osvijetljeni, osim u slučaju štednje električne energije ili drugih izvanrednih okolnosti.

Članak 22.

Pokretni panoi, sendvič-panoi i druge pokretne objave mogu se postavljati temeljem odobrenja upravnog tijela nadležnog za komunalne poslove.

Aktom iz prethodnog stavka određuje se površina, izgled, mjesto i vrijeme postavljanja, način uklanjanja kao i obveza sklapanja ugovora o zakupu javne površine.

Članak 23.

Postavljanje reklamnih i oglasnih panoa te druge slične opreme koja se koristi za komercijalne potrebe na zaštitnim ogradama gradilišta ili neizgrađenog građevinskog zemljišta kada su iste postavljene na javnim površinama, dopušteno je samo uz dozvolu upravnog tijela nadležnog za komunalne poslove.

Vlasnik spomenute opreme dužan je platiti Općini Vladislavci naknadu u iznosu utvrđenom aktom iz članka 19. ove odluke.

Članak 24.

Plakati, oglasi i druge slične objave mogu se bez odobrenja postavljati samo na oglasnim stupovima, oglasnim pločama, oglasnim ormarićima i drugim oglasnim prostorima koje je na javnu površinu postavila Općina Vladislavci ili po njemu ovlaštena osoba, a služe isključivo za navedenu namjenu.

Zabranjeno je lijepljenje i postavljanje plakata na drveće, pročelja zgrada, ograde, plinske podstanice, trafostanice, energetske ormariće i druga mjesta koja nisu za to namijenjena.

Na stupove javne rasvjete dopušteno je postavljati opremu za reklamiranje i oglašavanje sukladno odredbama ove odluke i propisima donesenim temeljem ove odluke.

Prekršajnu odgovornost, troškove uklanjanja plakata i čišćenje površina na kojima nisu smjele biti istaknute, snosi organizator priredbe ili manifestacije, odnosno pravna ili fizička osoba čija se priredba, proizvod ili manifestacija oglašava.

Uredno postavljane plakate zabranjeno je prljati, oštećivati ili uništavati.

Osoba koja je postavila plakate, oglase i druge slične objave dužna ih je ukloniti po isteku roka na koji je imala odobrenje, a korištene površine očistiti i urediti.

Ukoliko osoba ne ukloni, odnosno ne uredi i ne očisti površine sukladno prethodnom stavku, Općina Vladislavci to će učiniti po drugoj osobi, a za nastale troškove teretit će se organizator priredbe ili manifestacije, odnosno pravna ili fizička osoba čija se priredba, proizvod ili manifestacija oglašava.

Odredbe stavka 1. do 7. ovog članka odnose se i na oglašavanje za potrebe izborne promidžbe.

Članak 25.

Bacanje promidžbenih i drugih letaka iz aviona ili drugih letjelica dopušteno je samo uz odobrenje i pod uvjetima koje odredi načelnik.

Zvučno je oglašavanje dopušteno obavljati propisno opremljenim vozilom koje se kreće i ne zaustavlja proizvodeći buku do zakonom dopuštene razine.

2.2. Spomenici, spomen ploče, skulpture i slični objekti

Članak 26.

Na objekte, javne površine i druge prostore dopušteno je postavljati spomenike, spomenploče, skulpture i slične predmete (u nastavku: spomenici) te postavljene uklanjati, samo uz odobrenje načelnika, ukoliko posebnim propisima nije drugačije određeno.

Članak 27.

Uz zahtjev za postavljanje spomenika koji se podnosi jedinstvenom upravnom odjelu, podnositelj zahtjeva obvezno dostavlja idejni projekt, tehnički opis, oznaku lokacije, obrazloženje o potrebi postavljanja predmeta i drugu dokumentaciju potrebnu za vođenje postupka.

U postupku izdavanja odobrenja za postavljanje ili uklanjanje spomenika, Jedinstveni upravni odjel pribavit će suglasnost Općinskog vijeća.

Osim navedenog, potrebno je pribaviti i odobrenje Konzervatorskog odjela, ukoliko se spomenici postavljaju ili uklanjaju u povijesno-urbanističkoj zaštićenoj cjelini ili na pojedinim spomenicima kulture.

Članak 28.

Osobe na čiji je zahtjev spomenik postavljen, dužne su ga držati urednim i zaštiti od uništavanja, a ukoliko više ne postoje o održavanju se brine Općina Vladislavci.

Postavljene spomenike zabranjeno je prljati, po njima pisati, crtati, ili ih na bilo koji drugi način oštećivati.

Članak 29.

Zabranjeno je na javnim površinama postavljanje spomenika i drugih obilježja koja označavaju mjesto tragične pogibije, osim onih koje obilježavaju povijesni događaj.

2.3 Javna rasvjeta

Članak 30.

Javne prometne površine, pješačke i njima slične površine na javnim zelenim površinama i ostalim javnim površinama, moraju biti opremljene sustavom javne rasvjete.

Javna rasvjeta mora biti izvedena u skladu sa suvremenom svjetlosnom tehnikom uvažavajući načelo energetske učinkovitosti te biti funkcionalna i estetski oblikovana.

Pri postavljanju javne rasvjete mora se voditi računa o urbanističkoj vrijednosti i značenju te izgledu pojedinih dijelova Općine, pojedinih javnih površina i njihovoj namjeni kao i potrebama prometa i građana.

Opremu i uređaje javne rasvjete mora redovito održavati u stanju funkcionalne sposobnosti i ispravnosti (prati, ličiti, mijenjati dotrajale i oštećene dijelove, žarulje i slično) pravna osoba kojoj je Općina Vladislavci povjerila te poslove.

Članak 31.

Javna rasvjeta u povijesno-urbanističkoj zaštićenoj cjelini te na spomenicima kulture (raspored, jačina i vrsta rasvjete te oblik rasvjetnih stupova i rasvjetnih tijela) mora se izvesti u obliku i na način koji utvrdi Konzervatorski odjel.

Članak 32.

Javna rasvjeta u pravilu mora svijetliti cijelu noć uz uvažavanje provedbe mjera uštede električne energije.

Članak 33.

Zabranjeno je oštećivanje i uništavanje rasvjetnih stupova i rasvjetnih tijela, postavljanje transparenata na rasvjetne stupove, lijepljenje oglasa, obavijesti i slično.

Postavljanje ukrasnih zastavica, informativno promidžbenih panoa, vertikalne i svjetlosne prometne signalizacije i slične opreme, privremeno je dopušteno samo uz odobrenje Jedinstvenog upravnog odjela.

Članak 34.

Za postavljanje opreme za reklamiranje i oglašavanje na rasvjetnim stupovima za komercijalne potrebe provodi se javni natječaj.

Odluku o raspisivanju javnog natječaja donosi načelnik, a njom se uređuju: lokacije, vrsta, izgled i broj komada opreme koja se može postaviti, vrijeme na koje oprema može biti postavljena, početna visina naknade, tijela za provedbu postupka javnog nadmetanja i slično.

2.4. Komunalni objekti, komunalna i urbana oprema i uređaji

## Članak 35.

Pod komunalnim objektima, komunalnom i urbanom opremom i uređajima u općoj uporabi, podrazumijevaju se svi objekti i sva pokretna i nepokretna oprema i uređaji koji služe svim građanima, odnosno boljem funkcioniranju općine i naselja kao cjeline. To su osobito: oglasni stupovi, orijentacijski planovi, jarboli i držači zastava, samostojeći ormarići električnih i telekomunikacijskih instalacija, telefonske govornice, poštanski sandučići, nadstrešnice na stajalištima javnog prometa, klupe, stalci za bicikle, posude za odlaganje komunalnog otpada, posude za cvijeće i zelenilo, zaprjeke i druga komunalna i urbana oprema, te uređaji koji služe općoj uporabi.

Urbanom opremom smatraju se i fontane, vodoskoci, slavine za pitku vodu i javni zahodi.

Članak 36.

Komunalni objekti te komunalna i urbana oprema i uređaji: oglasni stupovi, orijentacijski planovi, jarboli i držači zastava, javni satovi, javne telefonske govornice te samostojeći ormarići električnih i telekomunikacijskih instalacija - postavljaju se na mjestima koja odredi Jedinstveni upravni odjel. Ostala komunalna i urbana oprema i uređaji postavljaju se na mjesta koja odredi upravno tijelo nadležno za komunalne poslove.

Članak 37.

Komunalne objekte, komunalnu i urbanu opremu i uređaje na javnim površinama u pravilu postavlja Općina Vladislavci i ona je u vlasništvu.

Komunalne objekte, komunalnu i urbanu opremu i uređaje na javnim površinama iznimno mogu postavljati fizičke i pravne osobe temeljem rješenja koje izdaje Jedinstveni upravni odjel.

Članak 38.

Komunalni objekti, komunalna i urbana oprema i uređaji postavljaju se tako da ne ometaju promet vozila i pješaka u broju i vrsti koja jamči zadovoljavanje općih potreba na mjestima gdje se okupljaju i zadržavaju mještani.

Objekti, oprema i uređaji iz prethodnog stavka moraju biti funkcionalni i estetski oblikovani te se prilikom izbora izgleda i tipa mora voditi računa o urbanističkoj cjelini i izgledu pojedinog dijela općine ili naselja te namjeni javne površine, kao i potrebama osoba s invaliditetom i smanjenom pokretljivosti.

Za postavljanje komunalne i urbane opreme i uređaja u povijesno-urbanističkoj zaštićenoj cjelini te na spomenicima kulture, potrebna je suglasnost Konzervatorskog odjela.

Članak 39.

Komunalni objekti, komunalna i urbana oprema i uređaji moraju se stalno održavati u ispravnom, čistom i funkcionalnom stanju, a oštećeni i neispravni moraju se odmah popraviti, ukloniti ili zamijeniti ispravnima.

Obvezu iz prethodnog stavka ima fizička ili pravna osoba koja ih je postavila, a za Općinu Vladislavci fizička ili pravna osoba kojoj je Općina Vladislavci povjerila te poslove.

Članak 40.

Komunalne objekte, komunalnu i urbanu opremu i uređaje namijenjene općoj uporabi, zabranjeno je oštećivati, premještati ili koristiti protivno njihovoj namjeni, lijepiti plakate i druge objave te ih uništavati.

Zabranjeno je kupanje u fontanama, ubacivanje stranih predmeta i izlijevanje tekućina.

2.5 Hidranti

## Članak 41.

Protupožarni hidranti i hidranti za pranje javnih površina, moraju se održavati u ispravnom stanju, a održava ih pravna ili fizička osoba koja obavlja djelatnost vodoopskrbe i odvodnje.

Zabranjeno je onemogućavanje pristupa protupožarnim hidrantima, oštećivanje, neovlašteno ili nenamjensko korištenje hidranata.

Zabranjeno je oštećivanje, skidanje ili prekrivanje natpisnih ploča za oznaku hidranta s pročelja zgrada ili građevina.

**3. Tržnice, kolodvori i druga stajališta, komunalna pristaništa, parkirališta i javne garaže, javne rekreacijske i športske površine**

3.1 Tržnice

Članak 42.

Pravna ili fizička osoba koja obavlja komunalnu djelatnost tržnice, dužna je osigurati pravilno korištenje tržnog prostora, ispravnost i čistoću opreme i uređaja na njemu, a prostor tržnice mora biti čist, uredan i ispunjavati tehničke i higijenske uvjete.

Članak 43.

Pravna ili fizička osoba koja obavlja komunalnu djelatnost tržnice, donosi tržni red uz prethodno pribavljenu suglasnost načelnika.

Tržnim redom se određuje radno vrijeme tržnice, raspored i namjena prostora za prodaju, vrijeme i način dostave robe na tržnicu, vrijeme čišćenja i odvoženja otpada te ostali uvjeti.

Tržni red mora biti istaknut na vidnom mjestu na prostoru tržnice.

Članak 44.

Pravna ili fizička osoba koja obavlja komunalnu djelatnost tržnice, dužna je po završetku radnog vremena osigurati uklanjanje sve robe izložene za prodaju, a prostor tržnice očistiti, oprati i urediti.

Ako se prostor tržnice izvan radnog vremena koristi za druge namjena mora se po završetku radnog vremena osloboditi od sve opreme i uređaja.

Članak 45.

Izlaganje ili prodaja poljoprivrednih, prehrambenih i drugih proizvoda izvan prostora tržnica dopušteno je samo uz odobrenje upravnog tijela nadležnog za komunalne poslove.

Načelnik može odrediti prostore za prodaju izvan tržnica tzv. prodaju s klupa te urediti način njihovog korištenja, upravljanja i održavanja.

* 1. Kolodvori i druga stajališta

Članak 46.

Kolodvorske zgrade, otvorene čekaonice, sanitarni uređaji i prostori ispred kolodvora te čekaonice putničkog i teretnog željezničkog, autobusnog i drugog prometa moraju ispunjavati propisane tehničke i higijenske uvjete te moraju biti uvijek u urednom i ispravnom stanju.

Nasadi, klupe i ostali predmeti koji se nalaze ispred otvorenih čekaonica, moraju biti čisti, uredni i ispravni, a dotrajali ili uništeni moraju se obnoviti, zamijeniti novim ili ukloniti.

Objekte, opremu i uređaje iz ovog članka održava vlasnik ili korisnik objekata, opreme i uređaja.

# Članak 47.

Na području Općine Vladislavci mogu se odrediti i druga stajališta:  kamionski terminali, stajališta-terminali za polazak ili parkiranje izvanlinijskih i turističkih autobusa, polazišta autoškola i sl.

Lokacije, način uređenja, korištenja i održavanja propisuje načelnik.

Parkiranje autobusa dopušteno je samo na mjestima koja su za tu namjenu posebno označena.

Članak 48.

Kada su javne površine izgrađene i uređene kao peroni uz stajališta javnog prometa (u nastavku: stajališta) na njima se u pravilu postavljaju nadstrešnice za zaštitu putnika te prateća oprema: posude za odlaganje komunalnog otpada, klupe, informacijske ploče s oznakom stajališta, voznog reda i ostalih informacija vezanih uz javni promet i slično.

Stajališta se moraju održavati u urednom i ispravnom stanju, a svako oštećenje prostora mora se otkloniti u roku od 3 dana.

Stajališta održava ovlaštena pravna osoba za prijevoz putnika u javnom prometu, odnosno pravna ili fizička osoba kojoj Općina Vladislavci povjeri održavanje tih prostora.

Članak 49.

Zabranjeno je korištenje stajališta za potrebe autotaksi i drugih prijevoznika kao i linijskog i izvanlinijskog prometa putnika, osim uz posebnu dozvolu ovlaštene pravne osobe za prijevoz putnika u javnom prometu.

3.4 Parkirališta i javne garaže

Članak 50.

Javna parkirališta se moraju propisno označiti te stalno održavati čistim, urednim i u funkcionalnom stanju. Vozila se moraju parkirati unutar označenog parkirnog mjesta.

Javna parkirališta održava pravna ili fizička osoba kojoj je to povjereno ugovorom, ili koncesionar.

Održavanje javnih parkirališta te uvjete i način njihova korištenja pobliže uređuje Općinsko vijeće.

Na javnim parkiralištima je zabranjeno zaustavljati i parkirati teretna i priključna vozila, autobuse, radne i poljoprivredne strojeve osim, ako to nije izričito dopušteno.

Na javnim parkiralištima je zabranjeno izvođenje praktične nastave autoškola.

Članak 51.

Javne garaže moraju biti propisno označene, a na području prometnica mora biti postavljen dostatan broj putokaza koji upućuju na lokaciju javne garaže.

Vlasnici ili pravna, odnosno fizička osoba kojoj je Općina Vladislavci povjerila upravljanje javnom garažom moraju je održavati u urednom i funkcionalnom stanju.

Na ulazu u javnu garažu mora biti na vidljivom mjestu istaknut način i cijena korištenja.

* 1. Javne zelene, rekreacijske i športske površine te dječja igrališta

# Članak 52.

Javne zelene površine uređuju se sukladno prostornim planovima, projektima krajobraznog, hortikulturnog uređenja i sl.

Odluku o obvezi sadnje određene vrste drveća po pojedinim ulicama ili dijelovima općine, donosi načelnik na prijedlog povjerenstva.

Povjerenstvo iz prethodnog stavka imenuje načelnik. Povjerenstvo ima 5 članova i čine ga: dva predstavnika Općine Vladislavci, jedan predstavnik komunalnog poduzeća te dva člana iz reda stručnih, kvalificiranih osoba krajobraznog i hortikulturnog uređenja.

Javne rekreacijske i športske površine, dječja igrališta, kao i ostali športski objekti, oprema i uređaji na njima, moraju se održavati u urednom i ispravnom stanju te koristiti u skladu s namjenom uz iznimke utvrđene ovom odlukom.

Na površinama i objektima iz ovog članka na vidnom mjestu moraju biti istaknute odredbe o održavanju reda, čistoći, zaštiti zelenila i sl.

Za urednost tih površina i ispravnost objekata i opreme, brine se pravna ili fizička osoba kojoj je to Općina Vladislavci povjerila.

**4. Groblja**

Članak 53.

Pravna osoba kojoj je Općina Vladislavci povjerila upravljanje grobljima dužna je pružati propisane usluge te prostor groblja, grobna mjesta i nadgrobne spomenike održavati sukladno propisima o grobljima i posebnoj odluci koju donosi Općinsko vijeće.

1. **Prigodno uređenje naselja**

Članak 54.

Prigodom blagdana, obljetnica, raznih manifestacija i sličnog, može se organizirati prigodno uređivanje javnih površina i površina uz poslovne objekte.

Kada se uređivanje iz prethodnog stavka organizira postavljanjem: montažnih objekta, uređaja, pokretnih naprava, opreme, ukrasa, ukrasnih žaruljica, božićnih drvaca i slično, pravna ili fizička osoba dužna je zatražiti posebno odobrenje jedinstvenog upravnog odjela nadležnog za komunalne poslove.

Nakon proteka prigode iz stavka 1. ovog članka, organizator je dužan ukloniti sve objekte i predmete iz stavka 2. ovog članka u roku od 2 dana.

U vrijeme održavanja manifestacija i obilježavanja značajnih nadnevaka za Općinu Vladislavci i Osječko-baranjsku županiju, obvezno je isticanje zastava RH, Općine Vladislavci i Osječko-baranjske županije na zgradama u kojima djeluju javne službe.

Zabranjeno je postavljanje objekta i predmeta iz stavka 2. ovog članka bez rješenja, ili protivno rješenju gradskog upravnog tijela nadležnog za komunalne poslove.

# **III. ODRŽAVANJE ČISTOĆE I ČUVANJE JAVNIH POVRŠINA**

# **1. Javne površine-općenito**

# Članak 55.

Javne površine treba održavati tako da budu uredne i čiste, da su u funkciji za koju su namijenjene, a oprema i uređaji na njima moraju biti uredni, ispravni i u funkcionalnom stanju.

Ne smije se onečišćavati, oštećivati ili uništavati javne površine, objekte ili uređaje koje su na njima ili su njihov sastavni dio.

Članak 56.

Održavanje javnih površina obavlja pravna ili fizička osoba kojoj je Općina Vladislavci povjerila održavanje javnih površina u skladu s programima koje donosi Općinsko vijeće.

U održavanju javnih površina na području Općine Vladislavci dužni su sudjelovati i:

- korisnici javnih površina kada ih koriste temeljem posebnog odobrenja

- pravne ili fizičke osobe kojima je posebnim pravnim poslovima povjereno upravljanje dijelovima javnih površina (koncesije, ugovori o povjeravanju poslova i slično)

- vlasnici ili korisnici zemljišta i objekta uz javne površine i to u širini svog zemljišta/objekta.

### Pravna ili fizička osoba koja obavlja djelatnost uz javne površine i zbog čije djelatnosti dolazi do onečišćenja javnih površina, dužna je onečišćene površine redovito čistiti.

Članak 57.

Vlasnici ili korisnici odnosno zakupci športskih i rekreacijskih objekata, zabavnih parkova ili igrališta, dužni su organizirati čišćenje javnih površina koje služe za pristup ili za postavu objekata, a nakon završetka priredbe ili vremena korištenja, korištenu površinu odmah očistiti.

Obvezu iz prethodnog stavka imaju i organizatori javnih skupova i priredbi te zakupci koji privremeno koriste javne površine.

# Članak 58.

Na javnim površinama nije dozvoljeno ostavljati bilo kakav otpad ili ih na druge načine onečišćivati, a osobito se zabranjuje:

1. bacanje ili ostavljanje izvan propisanih posuda: različitog otpada, papira, guma za žvakanje, opušaka, uginulih životinja, pepela ili vršenje drugih radnji koje onečišćuju javne površine
2. odlaganje raznog materijala, zemlje, šute, ogrjeva, željeza, lima i sl.
3. odlaganje glomaznog otpada i ambalaže
4. ostavljanje neregistriranih vozila, olupina, prikolica, plovila, radnih strojeva i dr.
5. ispuštanje ulja, kiseline, boje, otpadnih voda i gnojnica
6. popravak, servisiranje, pranje vozila ili obavljanje drugih obrtničkih radova
7. oštećivanje posuda za odlaganje komunalnog otpada
8. bacanje gorućih predmeta u posude za odlaganje komunalnog otpada
9. ostavljanje posuda za hranu, i hranjenje životinja
10. paljenje otpada, lišća i sl.
11. zagađivanje i bacanje otpada i otpadnih tvari na obalu, u rijeku, bajere ili druge vodene površine
12. svako onečišćavanje i umanjivanje funkcije slivnika i oborinskih kanala i
13. nenamjensko korištenje javnih površina.

Članak 59.

Na javnim površinama (izuzev javnih prometnih površina) ispred svojih objekata u širini svoje parcele, vlasnici i korisnici dužni su kositi, uklanjati lišće, a posebice lišće, granje i drugo raslinje iz uličnih kanala za oborinsku odvodnju radi održavanja stalne funkcionalnosti.

Zabranjeno je zatrpavanje i zacjevljivanje otvorenog kanala za oborinsku odvodnju, ili izgradnja kolnog pristupa preko kanala za oborinsku odvodnju bez odobrenja upravnog tijela nadležnog za komunalne poslove.

Članak 60.

Za sve prokope i druge radove na javnim površinama, izvođač, odnosno investitor radova dužan je zatražiti odobrenje upravnog tijela nadležnog za komunalne poslove.

Rješenjem kojim se odobravaju prokopi i drugi radovi na javnim površinama, utvrdit će se uvjeti i vrijeme raskopavanja, mjere sigurnosti i zaštite raskopa, uvjeti saniranja javnih površina i slično.

Akt kojim uređuje uvjete, način raskopavanja, postupak i način saniranja raskopanih površina donosi načelnik.

Članak 61.

Prilikom izvođenja radova, investitori i izvođači radova dužni su poduzeti sve mjere zaštite javnih površina.

Nakon izvedenih radova, investitori i izvođači dužni su ukloniti s javnih površina sve materijale, opremu i predmete, a oštećenja na javnim površinama otkloniti o svom trošku u roku od 5 dana.

Ukoliko investitori i izvođači ne izvrše obveze iz ovog članka, čišćenje odnosno otklanjanje nedostataka obavit će po nalogu upravnog tijela nadležnog za komunalne poslove, druga osoba o trošku investitora i izvođača.

Članak 62.

Zabranjeno je dovoditi životinje  na prostore dječjih igrališta.

Nije dopušteno puštanje  životinja na javne površine osim onih koje su za tu namjenu određene i posebno označene. Vođenje pasa na javnu površinu dozvoljeno je  samo na povodcu i sa zaštitnom košarom.  Štenad i patuljaste pasmine pasa ne moraju imati zaštitnu košaru. Šetnja i zadržavanje pasa bez zaštitne košare i povodca dozvoljena je samo na javnim površinama koje su za tu namjenu određene i posebno označene.

Vlasnik odnosno posjednik životinje, dužan je očistiti javnu površinu koja je onečišćena otpacima njegove životinje.

Iznimno, kod određenih događanja (priredbe i slično) kao i u drugim opravdanim slučajevima,  na javnim površinama koje nisu za tu namjenu određene i posebno označene, kretanje  životinja je moguće  samo uz odobrenje Jedinstvenog upravnog odjela Općine Vladislavci.

Članak 63.

Na svim javnim površinama te u prolazima zgrada zabranjeno je konzumiranje alkoholnih pića, osim kada se javne površine, temeljem odobrenja Jedinstvenog upravnog odjela, koriste kao terasa za pružanje ugostiteljskih usluga.

Iznimno, rješenjem kojim se odobrava korištenje javnih površina za organiziranje javnog okupljanja radi ostvarivanja gospodarskih, vjerskih, kulturnih, humanitarnih, športskih, zabavnih i drugih interesa, može se odrediti da je konzumiranje alkoholnih pića na tim javnim površinama dopušteno.

**2. Javno prometne površine**

# Članak 64.

Javno prometne površine moraju se redovito čistiti i prati te otklanjati na njima uočena oštećenja i nedostatke.

Izvanredno održavanje čistoće javno prometnih površina odredit će se kada se zbog vremenskih nepogoda ili drugih prilika prekomjerno onečiste ili kada ih je iz bilo kojeg drugog razloga potrebno izvanredno očistiti.

Izvanredno održavanje čistoće javno prometnih površina određujeJedinstveni upravni odjel Općine Vladislavci.

Prometna signalizacija: vertikalna, horizontalna i svjetlosna, kao i druga oprema i uređaji moraju se redovito održavati u čistom i ispravnom stanju.

Ukrasna živica i drugo raslinje u tijelu prometnice i zoni raskrižja ne smiju biti viši od jednog metra.

Članak 65.

Bez odobrenja upravnog tijela nadležnog za komunalne poslove zabranjeno je ograđivanje javnih prometnih površina, postavljanje zapreka, pokretnih naprava, objekata i uređaja osim kada se obavljaju radovi na javnim prometnim površinama ili na površinama neposredno uz javne prometne površine.

Članak 66.

Zabranjeno je crtanje i pisanje na javnim prometnim površinama bez odobrenja Jedinstvenog upravnog odjela Općine Vladislavci, osim iscrtavanja prometne signalizacije sukladno posebnim propisima.

# Članak 67.

# Zabranjeno je oštećivati ili uništavati postavljenu prometnu signalizaciju: vertikalnu, horizontalnu i svjetlosnu, kao i drugu opremu i uređaje na javnoj prometnoj površini.

Vozila koja sudjeluju u prometu ili izlaze na javnu prometnu površinu ne smiju je onečišćavati ispuštanjem ulja, nanošenjem blata, rasipanjem tekućeg i sipkog materijala, rasutog tereta i sl.

**3. Javne zelene površine**

Članak 68.

Pod održavanjem javnih zelenih površina podrazumijeva se osobito:

1. kosidba trave
2. obnavljanje i rekonstrukcija zapuštenih zelenih površina
3. uklanjanje starih i bolesnih stabala i zamjena novim
4. uklanjanje otpalog granja, lišća i drugih otpadaka
5. održavanje posuda s ukrasnim biljem
6. održavanje pješačkih staza, naprava i opreme na javnim zelenim površinama
7. postavljanje zaštitnih ograda na mjestima uništavanja zelenih površina
8. održavanje dječjih igrališta
9. obnova uništenog i dotrajalog biljnog materijala
10. rezidba i oblikovanje stabala i grmlja
11. okopavanje bilja
12. zalijevanje zelenih površina i bilja u ljetnim mjesecima
13. preventivna djelovanje na sprječavanju biljnih bolesti, štetnika i slično
14. gnojidba i folijarno prihranjivanje bilja.

Članak 69.

Pravna ili fizička osoba koja upravlja ili gospodari športskim i rekreacijskim površinama, park šumama, grobljima i drugim površinama, dužna je organizirati pravilno korištenje tih površina, održavati red, čistoću i zelene površine unutar tih prostora.

Članak 70.

U cilju ukrašavanja općine ili zaštite javnih površina, upravno tijelo nadležno za komunalne poslove, može izdati odobrenje za postavljanje prikladnih posuda sa ukrasnim biljem.

Postavljene posude s ukrasnim biljem moraju se redovito održavati, saditi i zalijevati ukrasno bilje, a održava ih pravna ili fizička osoba koja je posude postavila.

Ukoliko se posude s ukrasnim biljem postavljene na javnim površinama ne održavaju u skladu s prethodnim stavkom, naredit će se njihovo uklanjanje.

# Članak 71.

Bez odobrenja Jedinstvenog upravnog odjela Općine Vladislavci, poslove na javnim zelenim površinama ne smiju se obavljati bilo kakvi radovi, osim radova redovnog održavanja.

Članak 72.

Na javnim zelenim površinama bez odobrenja nadležnog tijela zabranjuje se:

1. raskopavanje
2. izgradnja parkirališta i kolnih prilaza, odnosno prenamjena javnih zelenih površina
3. odlaganje građevinskog i drugog materijala, kontejnera, silosa, organizacija gradilišta i sl.
4. postavljanje bilo kakvih objekata, uređaja, pokretnih naprava, reklama i sl.
5. postavljanje električnih, telefonskih, toplinskih i drugih vodova
6. ograđivanje javnih zelenih površina
7. sadnja ili uklanjanje drveća i grmolikog bilja
8. kampiranje.

Izgradnja i rekonstrukcija kolnih prilaza, parkirališnih mjesta, pristupnih cesta i sl. dozvoljena je samo uz rješenje Jedinstvenog upravnog odjela za izgradnju i rekonstrukciju.

Članak 73.

Radi očuvanja fonda stabala u općini te zbog izrazitog ekološkog značenja sječa, orezivanje i sadnja stabala na javnim zelenim površinama, ako nisu obuhvaćene programom Općinskog vijeća o održavanju opreme i uređaja komunalne infrastrukture mogu se izvršiti samo uz odobrenje Jedinstvenog upravnog odjela Općine Vladislavci.

Rješenjem iz prethodnog stavka određuje se obveza i obujam zamjenske sadnje, biljna vrsta, lokacija i vrijeme zamjenske sadnje.

Ako zbog pomanjkanja prostora na istom mjestu zamjenska sadnja nije moguća, ona će se obaviti na najbližoj mogućoj lokaciji ili će se odrediti visina troškova zamjenske sadnje koju je podnositelj zahtjeva dužan uplatiti u korist Proračuna Općine Vladislavci.

Članak 74.

Radi zaštite javnih zelenih površina osobito se zabranjuje:

1. uništavanje travnjaka, iskopavanje i odnošenje zemlje
2. nasipavanje šute, šljunka i slično
3. ložiti vatru i potpaljivati stabla
4. puštati i napasati životinje
5. rezati grane i vrhove, sjeći i uklanjati drveće
6. skidati plodove s drveća i grmlja, kidati i brati cvijeće, kopati zemlju i otuđivati bilje
7. guliti koru, zasijecati, kidati, zabadati noževe i čavle u drveće te na drveće lijepiti plakate
8. uništavati ograde oko javnih zelenih površina i dječjih igrališta
9. voziti se biciklom, motorom, automobilom i drugim prometalima i radnim strojevima
10. izlagati slike, knjige, rabljene stvari, poljoprivredne i druge proizvode te postavljati predmete, naprave ili strojeve
11. prati osobna vozila, autobuse, teretna i priključna vozila, poljoprivredne strojeve
12. nenamjensko korištenje javnih zelenih površina
13. obavljati druge radnje koje oštećuju ili uništavaju javne zelene površine.

Članak 75.

Zabranjeno je zaustavljati ili parkirati vozila ili radne strojeve na javnim zelenim, zemljanim i drugim sličnim površinama koje nisu prometnim znakom za tu namjenu označene, osim vozila koja služe održavanju.

Vozila parkirana na javnoj zelenoj, zemljanoj ili drugoj sličnoj površini koja nije namijenjena za parkiranje, blokirat će se ili premjestiti na za to određeno mjesto putem druge osobe i na trošak vlasnika vozila.

Na području Općine Vladislavci zabranjeno je zaustavljanje i parkiranje vozila koja prevoze opasne tvari i zapaljive tekućine, osim uz posebnu dozvolu i propisanu pratnju.

Članak 76.

Prekršajnu odgovornost snosi vlasnik vozila koji je evidentiran u odgovarajućim evidencijama Ministarstva unutarnjih poslova, prema registarskoj oznaci vozila.

Vlasnik vozila dužan je nadoknaditi Općini Vladislavci i štetu koju je na javnoj zelenoj površini počinio parkiranjem vozila i to u iznosu koji, prema hortikulturnoj vrijednosti pojedinog dijela javne zelene površine, procijeni pravna osoba kojoj su povjereni poslovi održavanja javnih zelenih površina.

Ukoliko vlasnik vozila nije počinio prekršaj, dužan je nadležnom tijelu dostaviti podatke o osobi koja je vozilo koristila, u protivnom se primjenjuje stavak 1. ovog članka.

Članak 77.

Općina Vladislavci može organizirati vođenje katastra zelenih površina (GIS zelenila). To je registar sistematiziranih informacija i podataka o zelenim površinama, njihovoj kvaliteti i kvantiteti, a uključuje kartografski prikaz i sistematične informacije. GIS zelenila osnova je za procjenu prostora i radova na planiranju, uređenju, održavanju i zaštiti javnih zelenih površina.

Osnova su za izradu GIS zelenila digitalizirani katastarski planovi.

U slučaju organiziranog vođenje katastra zelenih površina, GIS zelenila vodi i održava upravno tijelo u kojem se obavljaju poslovi zaštite okoliša ili pravna ili fizička osoba kojoj Općina Vladislavci povjeri obavljanje tih poslova.

# **IV. KORIŠTENJE JAVNIH POVRŠINA**

Članak 78.

Sve javne površine u Općini Vladislavci mogu se koristiti sukladno njihovoj namjeni na način i pod uvjetima utvrđenim odredbama ove odluke.

Uvjete i način davanja u zakup zemljišta na javnim površinama, visinu naknade, uvjete i način provođenja javnog natječaja, način sklapanja ugovora o zakupu, bitne sastojke ugovora, razloge za otkaz ugovora i drugo, u skladu s odredbama ove odluke utvrđuje načelnik.

Članak 79.

Javne površine se mogu privremeno koristiti za: postavljenje kioska, terasa za pružanje ugostiteljskih usluga, pokretnih naprava, pokretnih reklama, zabavnih radnji i cirkusa, ledenica za sladoled i rashladnih vitrina za piće, aparata za kokice i razne slastice, automata za prodaju napitaka, sladoleda, cigareta i slične robe, peći za pečenje plodina, građevinskih skela, kontejnera i slično, pozornica i drugih privremenih građevina i predmeta za potrebe održavanja javnih manifestacija i sajmova, izlaganje robe, održavanje prezentacija radi reklamiranja ili prodaje određenih proizvoda, održavanje javnih skupova, priredbi i manifestacija, organizaciju gradilišta, odlaganje građevinskog materijala i druge namjene.

Članak 80.

Zauzimanjem javnih površina ne smije se spriječiti ili onemogućiti korištenje susjednih objekta i javnih prometnih površina, odnosno moraju biti ispunjeni sljedeći uvjeti:

1.      prostor koji ostaje za prolaz pješaka ne smije biti uži od 2 m

2.      zauzimanje javnih površina mora odgovarati propisima o sigurnosti prometa i svojim položajem ne smije smanjivati preglednost i onemogućiti odvijanje prometa

3.      zauzimanjem javnih površina ne smije se onemogući pristup vatrogasnim vozilima, vozilima hitne medicinske pomoći i korištenju hidranta

4.     zauzimanjem se ne smije stvarati prekomjerna buka i dodatno onečišćenje javnih površina

5.      korisnici su dužni zauzete javne površine držati u urednom stanju.

Članak 81.

Korištenje javne površine neće se odobriti podnositelju zahtjeva:

1.      ukoliko javna površina ne zadovoljava propisane uvjete za namjenu za koju se traži korištenje

2.      ako ima dugovanja prema Općini Vladislavci i trgovačkim društvima u vlasništvu Općini Vladislavci po bilo kojoj osnovi

3.      ukoliko ne priloži potrebnu dokumentaciju

4.      ako je prethodno koristio javnu površinu, a otkazan mu je ugovor o zakupu zbog nepoštovanja ugovornih odredbi

5.      ako mu je u zadnjih 6 mjeseci otkazan ugovor o zakupu zbog kršenja odredbi Odluke o komunalnom redu.

Članak 82.

Za korištenje javnih površina plaća se naknada.

Jedinstveni upravni odjel Općine Vladislavci može odobriti korištenja javne površine bez plaćanja naknade ukoliko se koristi za:

- održavanje humanitarnih i političkih skupova i manifestacija

- održavanje skupova i manifestacija koje organizira ili im je pokrovitelj Općina Vladislavci

- obavljanje osnovnih djelatnosti trgovačkih društva u vlasništvu ili većinskom vlasništvu Općine Vladislavci.

Besplatno korištenje javnih površina trgovačkim društvima u vlasništvu ili većinskom vlasništvu Općine Vladislavci može odobriti načelnik i u drugim slučajevima pri čemu vrijeme korištenja ne može biti duže od 60 dana tijekom godine.

Članak 83.

Zabranjuje se zauzimanje javnih površina bez odobrenja nadležnog tijela ili protivno uvjetima utvrđenim odobrenjem te bez sklopljenog ugovora o zakupu kada ga je potrebno sklopiti.

Članak 84.

Ograđene javne rekreacijske i športske površine kao i športski objekti, oprema i uređaji na njima, mogu se koristiti u propisanom vremenu. Neograđeni objekti i površine kao i dječja igrališta mogu se koristiti u vremenu od 06,00 do 22,00 sata, a posebno osvijetljene javne rekreacijske i športske površine i dječja igrališta i poslije 22,00 sata.

1. **Kiosci**

Članak 85.

Kioskom u smislu odredbi ove odluke smatra se objekt lagane montažno-demontažne konstrukcije koji služi za obavljanje trgovačke, ugostiteljske ili zanatske djelatnosti.

Članak 86.

Korištenje javne površine za postavljanje kioska dodjeljuje se raspisivanjem javnog natječaja.

Odluku o raspisivanju javnog natječaja kojom utvrđuje lokacije za postavljanje kioska, osnovne oblikovne elemente postave kioska, njihovu namjenu i sl., donosi načelnik.

Pravo sudjelovanja na natječaju imaju sve pravne i fizičke osobe koje prema Općini Vladislavci i trgovačkim društvima u vlasništvu Općine Vladislavci nemaju dugovanja po bilo kojoj osnovi.

S najpovoljnijim ponuditeljem zaključuje se ugovor o zakupu javne površine.

Članak 87.

Uz kiosk se mora postaviti odgovarajući broj posuda za odlaganje komunalnog otpada, a  prostor oko objekta vlasnik je dužan držati u čistom i urednom stanju.

Izvan prostora kioska nije dopušteno odlaganje ambalaže.

Postavljanje ledenica i hladnjaka za napitke uz kioske dozvoljeno je samo temeljem rješenja koje izdaje upravno tijelo nadležno za komunalne poslove i zaključenog ugovora o korištenju javne površine za tu namjenu.

Članak 88.

Ako zakupac ne koristi kiosk za odobrenu djelatnost ili u njemu ne obavlja ugovorenu djelatnost duže od 30 dana, otkazat će se ugovor o zakupu i narediti uklanjanje objekta u roku koji ne može biti kraći od 8 dana.

Ukoliko zakupac ne ukloni objekt u ostavljenom roku, objekt će biti uklonjen po drugoj osobi koju odredi Općina Vladislavci o trošku zakupnika.

Prodajom kioska, ne prenosi se na novog vlasnika ugovor o zakupu javne površine koji je sklopio raniji vlasnik.

1. **Terase za pružanje ugostiteljskih usluga i zimski vrtovi**

Članak 89.

Javne površine mogu se koristiti za postavljanje i organiziranje terasa za pružanje ugostiteljskih usluga (u nastavku: terasa) i zimskih vrtova.

Za korištenje javne površine za ovu namjenu, obavezno se sklapa ugovor o zakupu.

Članak 90.

Korištenje javne površine za postavljanje i organiziranje terasa i zimskih vrtova odobrava rješenjem Jedinstveni upravni odjel Općine Vladislavci.

Za postavljanje zimskih vrtova obvezna je suglasnost Jedinstvenog upravnog odjela Općine Vladislavci.

Članak 91.

Smatra se da je javna površina pogodna za postavljanje terase ako:

1. nogostup na kojem se želi postaviti nije uži od 3 metra
2. prostor koji ostaje za prolaz pješaka nije uži od 2 metra i može se osigurati između terase i regulacijske linije građevinskog objekta, odnosno postavljanjem odgovarajuće zaštitne ograde uz rub prometnice
3. udaljenost od prometnice odnosno tramvajske pruge udovoljava propisanim uvjetima o sigurnosti prometa
4. zbog zauzimanja parkirnog mjesta postoji mogućnost financiranja ili izgradnje zamjenskog parkirališta ili garažnog mjesta
5. postoji mogućnost zaštite zauzete javne zelene površine montažno–demontažnom podlogom.

Članak 92.

Postavljanje terase može se odobriti samo ispred zatvorenog dijela poslovnog prostora ugostiteljskog objekta u gabaritima lokala, a iznimno i izvan gabarita na mjestima gdje uvjeti javne površine te položaj i namjena susjednih objekata to omogućuju uz suglasnost vlasnika susjednog objekta.

Postavljanje terase na parkiralištu koje je u sustavu naplate, može se odobriti samo kada je koncesionaru moguće dati u koncesiju drugo parkirno mjesto.

Ako je radi zaštite zauzete javne površine dopušteno postavljanje montažno – demontažne podloge moguće je montirati nosivu konstrukciju za natkrivanje prostora samo temeljem odobrenja Jedinstvenog upravnog odjela Općine Vladislavci.

Terasa se može ograditi montažno-demontažnom ogradom koja ne smije biti viša od 1,2 metra.

Članak 93.

Korištenje javne površine za postavljanje i rad terasa može se odobriti tijekom cijele godine.

Ako se javna površina kao terasa koristi cijele godine - u mjesecima siječnju, veljači, ožujku, travnju, studenom i prosincu - dopušteno je bočne strane terasa zatvarati prozirnim materijalima koji nisu fiksirani za javnu površinu.

Članak 94.

Smatra se da je javna površina pogodna za postavljanje zimskog vrta ako:

1. je zimski vrt moguće postaviti neposredno uz postojeći ugostiteljski objekt (prigrađivanjem-prislanjanjem)
2. se postavljanjem ne priječi ili otežava korištenje zgrade i susjednih objekata
3. nogostup na kojem se želi postaviti nije uži od 3 metra
4. prostor koji ostaje za prolaz pješaka nije uži od 2 metra i može se osigurati postavljanjem odgovarajuće zaštitne ograde uz rub prometnice
5. udaljenost od prometnice odnosno tramvajske pruge udovoljava propisanim uvjetima o sigurnosti prometa
6. javna površina od ugostiteljskog objekta nije odvojena biciklističkom stazom
7. se ispod nje ne nalaze podzemne instalacije ili na njoj otvori za podzemne instalacije
8. nije javno parkiralište ili javna zelena površina.

Konstrukcija zimskog vrta mora biti takva da se lako demontira i bez fiksnog vezanja uz podlogu, izrađena od materijala kojima se ne umanjuje estetski i opći izgled objekta i okoline.

Ako se zimski vrt prigrađuje-prislanja uz objekt koji je u zaštićenoj povijesno-urbanističkoj cjelini, potrebna je suglasnost Konzervatorskog odjela.

Iznimno, smatrat će se da je javna površina pogodna za postavljanje zimskog vrta i kad ga nije moguće postaviti neposredno uz postojeći ugostiteljski objekt prigrađivanjem-prislanjanjem, ako je moguće između zimskog vrta i regulacijske crte građevinskog objekta, osigurati prostor za kretanje pješaka u najmanjoj širini od 2 metra.

.

Članak 95.

Uz zahtjev za postavljenje terase ili zimskog vrta podnositelj zahtjeva dužan je priložiti:

* Rješenje o ispunjenju minimalnih tehničkih uvjeta za obavljanje ugostiteljske djelatnosti
* Izjavu da podnositelj zahtjeva ili njegov osnivač, ako je podnositelj pravna osoba, nema prema Općini Vladislavci i trgovačkim društvima u vlasništvu Općine Vladislavci dugovanje po bilo kojoj osnovi
* Izjavu ovjerenu kod javnog bilježnika da podnositelj zahtjeva ili njegov osnivač, ako je podnositelj pravna osoba, nisu niti su bili vlasnici obrta ili osnivači drugih pravnih osoba koje prema Općini Vladislavci i trgovačkim društvima u vlasništvu Općine Vladislavci imaju dugovanje po bilo kojoj osnovi
* odgovarajuću geodetsku podlogu s ucrtanom trasom postojeće infrastrukture.

Članak 96.

Prestankom rada ugostiteljske radnje, odnosno protekom vremenskog razdoblja određenog aktom o korištenju javne površine, sve što je bilo u funkciji terase mora se ukloniti u roku od tri dana, a korištena površina odmah privesti namjeni.

1. **Pokretni prodavač**

Članak 97.

Pokretni prodavač može obavljati prodaju na mjestima koja rješenjem odobri Jedinstveni upravni odjel Općine Vladislavci.

Pokretni prodavač se može zadržati najduže 120 minuta dnevno na jednom mjestu, a međusobna udaljenost mjesta na kojima prodaje ne može biti manja od 300 metara te se ne smije zadržavati pred sakralnim objektima, neposredno uz izloge te ulaze i izlaze poslovnih prostora.

1. **Pokretne naprave**

Članak 98.

Pokretnom napravom u smislu ove odluke smatraju se prenosivi objekti koji se mogu premjestiti s jednog mjesta na drugo te nisu ugrađeni u podlogu.

Pokretne naprave su: štandovi, odnosno klupe ili kolica za prodaju raznih artikala, pokretne reklame, pozornice i druge privremene građevine i objekti za potrebe održavanja javnih manifestacija i sajmova, ledenice za sladoled i rashladne vitrine za piće, stolovi, stolice, suncobrani, stalci, automati za prodaju napitaka, sladoleda, cigareta i slične robe, peći za pečenje plodina, aparati za kokice i razne slastice, posude s ukrasnim biljem, spremišta za pričuvni alat i materijal, kontejneri za smeće i glomazni otpad, ekokontejneri, šatori u kojima se obavlja promet roba, ugostiteljska djelatnost, zabavne i druge radnje i cirkusi, kao i druge slične naprave za izlaganje robe, održavanje prezentacija sa svrhom reklamiranja ili prodaje određenih proizvoda, održavanje javnih skupova, priredbi i manifestacija.

Članak 99.

Javni natječaj za privremeno korištenje javnih površina raspisuje se obvezno za postavljanje: ledenica za sladoled koje se ne postavljaju uz kioske ili vlastite poslovne prostore, aparata za kokice i razne slastice, peći za pečenje plodina, automata za prodaju napitaka, sladoleda, cigareta i slične robe te prodaju određenih proizvoda.

Javni natječaj raspisuje upravno tijelo nadležno za komunalne poslove.

Članak 100.

Privremeno korištenje javnih površina u svim slučajevima propisanim ovom odlukom, a za koje nije propisana obveza raspisivanja javnog natječaja, odobrava rješenjem upravno tijelo nadležno za komunalne poslove.

Rješenjem iz prethodnog stavka odredit će se svrha i uvjeti korištenja javne površine, mjesto, površina i način njena korištenja, vrijeme korištenja, obveza plaćanja naknade, mjere sigurnosti i slično te obveza sklapanja ugovora o zakupu javne površine.

Članak 101.

Korisnici ili vlasnici pokretnih naprava dužni su ih kao i neposredan okoliš, držati u čistom i urednom stanju.

Pokretne naprave mogu stajati na javnim površinama onoliko vremena koliko je to određeno ugovorom ili rješenjem, a nakon isteka tog vremena, korisnik ili vlasnik dužan je bez posebnog poziva odmah ukloniti i javnu površinu vratiti u prvobitno stanje.

Članak 102.

Uklanjanje pokretnih naprava i drugih predmeta koji se nalaze na javnim površinama bez odobrenja nadležnog tijela ili protivno odobrenju, izvršit će se o trošku vlasnika, odnosno korisnika po skraćenom upravnom postupku.

1. **Red kod istovara, utovara i smještaja materijala i robe na javnim površinama**

Članak 103.

Za utovar, istovar i smještaj građevinskog materijala, podizanje skela, organizaciju gradilišta, postavljanje montažnih objekata, kontejnera, silosa za građevinski materijal i druge radove, može se u skladu s propisima o sigurnosti prometa odobriti privremeno korištenje javnih površina.

Članak 104.

Rješenje o korištenju javnih površina za radove iz članka 104.ove odluke, na zahtjev investitora ili izvođača radova, izdaje upravno tijelo nadležno za komunalne poslove.

Rješenjem će se odrediti uvjeti i način korištenja javnih površina, mjere sigurnosti, površina i vrijeme korištenja, obveza plaćanja naknade, čišćenja, povrata korištene površine u prvobitno stanje i slično.

Ukoliko se za navedene radove zauzima dio javne prometne površine, prije donošenja rješenja potrebno je pribaviti suglasnost upravnog tijela nadležnog za promet ili nadležne policijske uprave.

Članak 105.

Prilikom izvođenja radova navedenih u članku 104. ove odluke, mora se osigurati prohodnost nogostupa i kolnika, a izvođač radova je dužan poduzimati mjere protiv onečišćavanja javnih površina:

1.      čistiti javne površine oko gradilišta od svih građevinskih i drugih materijala, blata i sl., a čije taloženje je posljedica izvođenja radova

2.      polijevati trošni materijal prilikom rušenja kako bi se izbjeglo stvaranje prašine

3.      čistiti ulične slivnike u neposrednoj blizini mjesta izvođenja radova

4.    odložiti građevni materija unutar gradilišta tako da se ne raznosi po javnoj površini.

Članak 106.

### Zauzeti dio javne površine mora se ograditi odgovarajućom zaštitnom ogradom koju je potrebno propisno označiti, a noću osvijetliti svjetiljkama narančaste boje.

### Građevinski materijal mora biti stalno složen, tako da ne sprječava otjecanje oborinskih voda.

### Članak 107.

Izvođač građevinskih radova dužan je osigurati da se zemlja ne rasipa, vreće i otpad ne raznose po javnim površinama, a ostali rastresiti materijal drži u sanducima i ogradama.

Miješanje betona i morta dopušteno je samo u posudama ili na limovima.

Ako se gradnja iz bilo kojeg razloga obustavi na vrijeme duže od 30 dana, izvođač ili investitor dužan je ukloniti skelu, građevinski materijal i drugo s javne površine.

Članak 108.

Ukoliko se građevinski radovi obavljaju uz javnu površinu ili na njoj, izvođač ili investitor radova dužan je osigurati gradilište tako da se što manje onečišćuje javna površina, a ukoliko je došlo do onečišćenja mora je odmah očistiti, a oštećenja sanirati.

Ukoliko je prilikom izvođenja građevinskih i drugih radova došlo do oštećenja javnih zelenih ili prometnih površina, izvođač je dužan oštećenja sanirati ili obnoviti u cijelosti.

Kod izvođenja većih građevinskih i zemljanih radova, upravno tijelo nadležno za promet može posebnim aktom odrediti ulice za dovoz ili odvoz materijala.

Članak 109.

Javna prometna površina ispod skele može se izuzeti iz prometa samo za vrijeme dok gradnja ne dosegne visinu stropa nad prizemljem.

Prolaz ispod skele mora se zaštititi od sipanja i padanja materijala zaštitnim krovom, a skelu treba izvesti tako da se ispod nje može prolaziti (tunelirati). Uz vodoravnu zaštitu je potrebno osigurati i okomitu zaštitu pročelja.

Ako se građevni materijal odlaže uz drveće, debla se moraju zaštititi drvenim oplatama koje moraju  biti udaljene najmanje 50 cm od kore stabla.

Članak 110.

Izvođači građevinskih radova dužni su višak zemlje iz iskopa i otpadni građevni materijal odlagati na posebno odlagalište koje odredi načelnik.

Članak 111.

Zabranjeno je odlagati zemlju, šutu i drugi otpadni materijal izvan odlagališta predviđenih za tu svrhu. Zemlju, šutu i drugi otpadni građevinski materijal odložen izvan predviđenih odlagališta, uklonit će se po nalogu komunalnog redara, putem trećih osoba o trošku počinitelja.

Članak 112.

Za istovar drva, ugljena i sličnog ogrjevnog materijala te piljenje i cijepanje drva treba upotrebljavati dvorišta.

U slučaju kad je to neophodno, istovar drva, ugljena i sličnog ogrjevnog materijala te piljenje drva, može se obaviti na javnoj površina s tim da se ne ometa cestovni ili pješački promet.

Drva, ugljen i slični ogrjevni materijal moraju se ukloniti s javne površine u roku od 3 dana računajući od dana njegova odlaganja, a korištena površina očistiti i eventualna oštećenja sanirati.

###### V. SAKUPLJANJE, ODVOZ I POSTUPANJE SA SAKUPLJENIM KOMUNALNIM OTPADOM

Članak 113.

Komunalni otpad jest otpad iz kućanstva te otpad iz proizvodne i/ili uslužne djelatnosti, ako je po sastavu i svojstvima sličan otpadu iz kućanstva.

Komunalnim otpadom smatra se i glomazni otpad koji nastaje u stanovima i poslovnim prostorijama, kao što su kućanski aparati, pokućstvo, sanitarni uređaji, kartonska ambalaža u većim količinama ili većih dimenzija i slično.

Članak 114.

Obvezatnost i postupak korištenja komunalne usluge koji se odnosi na sakupljanje i odvoz komunalnog i njemu sličnog otpada, obveze isporučitelja i korisnika usluge, kriteriji za odabir obujma posude za komunalni otpad i obračun troškova korištenja ove usluge, postupanje s glomaznim i iskoristivim otpadom i drugo, uređuje se odlukom Općinskog vijeća.

Članak 115.

Na području Općine Vladislavci djelatnost sakupljanja i odvoza otpada iz članka 114. ove odluke, kao isporučitelj usluge, obavlja pravna osoba kojoj je Općina Vladislavci povjerila obavljanje te djelatnosti.

Članak 116.

Korisnici usluge sakupljanja i odvoza komunalnog otpada u pravilu posude za odlaganje komunalnog otpada smještaju u svoje objekte ili druge prostore u svom vlasništvu. Posudu za odlaganje komunalnog otpada obujma većeg od 120 litara, iznimno mogu temeljem rješenja koje izdaje upravno tijelo nadležno za komunalne poslove, smjestiti na javnoj površini samo građani koji stanuju u višestambenim objektima i fizičke osobe koje djelatnost obavljaju samostalnim radom.

Rješenjem iz prethodnog stavka određuje se mjesto, izgled i način uređenja javne površine.

Troškove uređenja mjesta za smještaj posuda za odlaganje komunalnog otpada na javnoj površini, snose korisnici usluge.

Članak 117.

Ukoliko korisnici usluga iz višestambenog objekta smještaju posude za odlaganje komunalnog otpada protivno načinu propisanom u prethodnom članku, prekršiteljem se smatraju svi stanari višestambenog objekta.

Članak 118.

Opasni otpad koji nastaje u kućanstvima, mora se odlagati u posebne spremnike namijenjene za odlaganje opasnog otpada prema postupku utvrđenom posebnim propisima.

Nije dozvoljeno opasni otpad koji nastaje u kućanstvima ispuštati u sustav odvodnje otpadnih voda, ostavljati na javnim površinama, ili ga odlagati u posude za odlaganje komunalnog otpada.

Članak 119.

Isporučitelj usluge iz članka 116. ove odluke sa sakupljenim otpadom postupa sukladno utvrđenim propisima o gospodarenju otpadom.

Sakupljeni otpad odvozi se na mjesto koje je za odlaganje otpada utvrđeno prostorno-planskom dokumentacijom.

Mjesto koje je određeno za odlaganje otpada, uređuje i održava pravna osoba kojoj je Općina Vladislavci povjerio te poslove.

Načelnik utvrđuje naknadu za odlaganje komunalnog otpada kada na mjesto iz stavka 2. ovog članka, komunalni otpad odlažu druge jedinice lokalne samouprave.

**VI. UKLANJANJE SNIJEGA I LEDA**

Članak 120.

Snijeg i led se obvezno uklanjaju s javnih prometnih površina i krovova zgrada uz javne prometne površine.

Snijeg se s javno prometnih površina uklanja kad napada do visine od 5 cm, a ako pada neprekidno, mora se uklanjati više puta.

Led se s javnih prometnih površina uklanja čim nastane.

Članak 121.

Snijeg i led s javnih prometnih površina, ako odredbama ove odluke nije drugačije propisano, obavezno su dužni uklanjati:

* pravna ili fizička osoba kojoj je Općina Vladislavci povjerila obavljanje tih poslova s površina koje su obuhvaćene operativnim planom rada zimske službe kojeg donosi načelnik
* Hrvatske ceste i Županijska uprava za ceste s površina koje održavaju i kojima upravljaju
* vlasnici ili pravne i fizičke osobe kojima je povjereno njihovo upravljanje s kolodvora, tržnica, sajmišta, groblja i otvorenih športskih terena
* koncesionar s javnih parkirališta koja su u sustavu naplate
* prijevoznici koji obavljaju autotaksi djelatnost sa autotaksi stajališta.

Članak 122.

Uklanjanje snijega i leda s parkirališta i nogostupa uz zgradu ili neizgrađeno građevinsko zemljište, obveza je vlasnika zgrade, vlasnika ili korisnika stanova ili poslovnih prostora u zgradi, odnosno vlasnika neizgrađenog građevinskog zemljišta i to u cijeloj dužini čestice zemljišta bez obzira koji je dio te čestice izgrađen.

Uklanjanje snijega i leda s parkirališta i nogostupa ispred uličnih poslovnih prostora obveza je vlasnika ili korisnika tih poslovnih prostora.

Uklanjanju snijega i leda s parkirališta i nogostupa uz kioske i pokretne naprave obveza je vlasnika ili korisnika kioska ili pokretnih naprava.

Uklanjanje snijega i leda s parkirališta i nogostupa mora se obavljati u širini od najmanje 1,0 metar, osim ako nogostup nije uži.

Nije dozvoljeno čišćenje parkirališta i nogostupa, tako da se snijeg i led odlažu na očišćeni kolnik i slivnike kanalizacije.

 Članak 123.

Osobe iz članka 122. i 123. odgovaraju za štetu nastalu zbog nečišćenja snijega i leda osobi koja je zbog toga pretrpjela štetu.

Članak 124.

Javne površine mogu se radi sprječavanja nastanka leda i radi sprječavanja klizanja, posipati odgovarajućim materijalom.

Zabranjeno je kolnik koji ima ugrađene slivnike za odvodnju oborinske vode posipati materijalom čija su zrnca većeg promjera od osam milimetara.

Zabranjeno je javne površine uz drvorede posipati solju. Površine uz drvorede dozvoljeno je posipati sipinom i sredstvima koja imaju atest ili deklaraciju o neškodljivosti za stabla.

Članak 125.

Vlasnici ili korisnici zgrada uz javnu prometnu površinu, koji su kosinom krova okrenuti prema javnoj prometnoj površini, dužni su osigurati uklanjanje snijega i leda s takvog krova.

U slučaju da nisu u mogućnosti osigurati uklanjanje snijega i leda s takvog krova, obvezni su na svakom kraju građevine postaviti zaprjeku s vidljivim i čitkim znakom upozorenja na prijeteću opasnost.

Članak 126.

Dok pada snijeg, radi omogućavanja uklanjanja snijega, najstrože je zabranjeno parkiranje vozila na kolnicima i pločnicima.

**VII. SANITARNO – KOMUNALNE MJERE**

**1. Septičke i sabirne jame**

Članak 127.

Septičke i sabirne jame se grade i koriste samo tamo gdje ne postoji mogućnost priključenja građevine na uređaje za odvodnju otpadnih voda.

Septičke i sabirne jame se grade i s njima se postupa, sukladno posebnim propisima.

**2. Dezinfekcija, dezinsekcija i deratizacija**

Članak 128.

U svrhu zaštite zdravlja građana i stvaranja uvjeta za svakodnevni normalni život, obavlja se sustavna dezinfekcija, dezinsekcija i deratizacija javnih površina, tj. provode se tzv. DDD mjere.

Članak 129.

Provedbu DDD mjera, subjekte provedbe, način financiranja, vršenje stručnog nadzora, osnovne mjere sigurnosti i sankcije, propisuje načelnik.

**3.      Držanje životinja**

Članak 130.

U granicama građevinskog zemljišta dozvoljerno je držanje životinja i peradi, osim ako to za svoje područje drugačije odluči Općinsko vijeće.

Ukoliko Općina Vladislavci dozvoljava držanje životinja i peradi na svom području, korisnik držanja životinja i peradi je obvezan voditi računa da se radi zaštite okolnih stanara ili narušavanja izgleda naselja, osigura provedba higijensko-sanitarnih, tehničkih i drugih mjera.

Iznimno, dopušteno je organizirano držati životinje u objektima ZOO vrta, uz hipodrome, u objektima koji služe za zdravstvene svrhe, rehabilitaciju, odmor i zabavu te objektima gdje se životinje drže zbog znanstvenih, obrazovnih i drugih sličnih istraživanja, sukladno važećim zakonskim propisima.

Držanje životinja dopušteno je na područjima izvan građevinskog zemljišta osobama kojima je poljoprivreda isključivo zanimanje te koje imaju izgrađene objekte sukladno propisima i prostorno-planskim dokumentima, a ispunjavaju higijensko-sanitarne, tehničke i druge propisane uvjete.

Dopušteno je držanje kućnih ljubimaca na način i uz uvjete koje propiše, sukladno propisima o zaštiti životinja, Općinsko vijeće.

Dopuštena je sukladno propisima i prostorno-planskim dokumentima, izgradnja objekta za organizirani smještaj i čuvanje kućnih ljubimaca.

Članak 131.

Komunalno redarstvo može rješenjem zabraniti držanje domaćih životinja na područjima gdje je to dopušteno, ako se ne provode higijensko-sanitarne, tehničke i druge mjere i tako nanosi šteta okolnim stanarima ili narušava izgled naselja.

Ako se životinje drže u zabranjenoj zoni, komunalno redarstvo će izdati rješenje o uklanjanju s rokom izvršenja.

**VIII. UKLANJANJE PROTUPRAVNO POSTAVLJENIH PREDMETA**

Članak 132.

Svi predmeti, objekti ili uređaji postavljeni na javnoj i drugoj površini, na zgradama ili objektima, suprotno odredbama ove odluke, smatraju se protupravno postavljenim predmetima i moraju se ukloniti.

Rješenje o uklanjanju s rokom uklanjanja donosi komunalno redarstvo.

Ako vlasnik ne ukloni protupravno postavljeni predmet, objekt ili uređaj, uklonit će ga komunalno redarstvo putem treće osobe, na trošak vlasnika.

Članak 133.

Vozilo ili dijelovi vozila što se ne upotrebljavaju u prometu zbog dotrajalosti, oštećenja, bez registarskih pločica, neregistrirana i sl., a ostavljeni su na javnoj površini duže od 7 dana, vlasnik je dužan ukloniti u roku koji odredi komunalno redarstvo u vidno istaknutoj obavijesti na samom vozilu ili dijelu vozila.

Nakon proteka naznačenog roka, komunalno redarstvo donosi rješenje kojim nalaže vlasniku ili korisniku, da u roku od najduže 7 dana ukloni ostavljeno vozilo ili dio vozila iz stavka 1. ovog članka. Rješenje se vidno ističe na vozilo ili dio vozila koji je na javnoj površini i objavljuje se na oglasnoj ploči Općine Vladislavci.

Ako vlasnik ili korisnik ne ukloni vozilo ili dio vozila, izvršit će se uklanjanje putem treće osobe, na trošak vlasnika ili korisnika.

Članak 134.

Za uklanjanje predmeta, objekta, uređaja i vozila Općina Vladislavci će s pravnom ili fizičkom osobom sklopiti ugovor o obavljanju ovih poslova.

Osoba iz prethodnog stavka ovlaštena je uklonjene predmete, objekte, uređaje i vozila prodati u sekundarne sirovine radi namirenja nastalih troškova ili neškodljivo uništiti, ako ih vlasnik uz plaćanje troškova uklanjanja, ne preuzme u roku od 30 dana od dana uklanjanja.

**IX. MJERE ZA PROVOĐENJE KOMUNALNOG REDA**

Članak 135.

Nadzor nad provedbom komunalnog reda propisanog ovom odlukom, obavlja komunalno redarstvo, a po odredbi članka 64. postupaju i policijski službenici.

Poslove komunalnog redarstva obavljaju komunalni redari.

Komunalni redari moraju pri obavljanju poslova i zadataka imati posebnu odoru, iskaznicu i posebne oznake na odori.

Oblik, sadržaj i način izdavanja iskaznica, izgled odore i oznaka na njoj, utvrđuje načelnik.

Članak 136.

Fizičke i pravne osobe dužne su komunalnom redaru omogućiti nesmetano obavljanje nadzora - pristup do prostorija, objekata, zemljišta, naprava i uređaja - dati osobne podatke i pružiti druge potrebne obavijesti o predmetima uredovanja.

Ako komunalni redar u svom radu naiđe na otpor, može zatražiti pomoć nadležne policijske postaje.

Članak 137.

U obavljanju nadzora komunalni redar ovlašten je:

1.      upozoriti i opomenuti te rješenjem narediti fizičkim ili pravnim osobama radnje u svrhu održavanja komunalnog reda

2.      narediti uklanjanje protupravno postavljenih predmeta, pokretnih naprava, reklama i sl., te premještanje vozila parkiranog na javnoj zelenoj i javnoj prometnoj površini koja nije određena za tu namjenu

3. zabraniti obavljanje radova

4. zabraniti upotrebu komunalnih objekata, uređaja i naprava, ukoliko postoje nedostatci, sve dok se ne otklone

5.      narediti vraćanje javne površine u prvobitno stanje

6.      izreći novčanu (mandatnu) kaznu

7. naplatiti novčanu kaznu na mjestu počinjenja prekršaja

8.      izdati obvezni prekršajni nalog sukladno Prekršajnom zakonu

9.      predložiti pokretanje prekršajnog postupka.

Članak 138.

Ukoliko je pravna ili fizička osoba postupila po usmenom upozorenju komunalnog redara, a nije nastala nikakva šteta niti troškovi, neće se određivati mjera niti mandatno kažnjavanje, odnosno izdati prekršajni nalog.

Protiv fizičke ili pravne osobe koja je platila novčanu kaznu na mjestu počinjenja neće se izdati prekršajni nalog.

Protiv rješenja komunalnog redara može se izjaviti žalba u roku od 8 dana od dana primitka rješenja, koja ne odgađa izvršenje rješenja.

Članak 139.

Svu štetu učinjenu na javnoj površini, objektu i uređaju što je na njoj ili je njen sastavni dio, počinitelj je dužan popraviti povratom u prvobitno stanje ili, ako to nije moguće, nadoknaditi štetu, o čemu će komunalni redar donijeti rješenje.

Ukoliko počinitelj ne plati naknadu za štetu, provest će se odgovarajući sudski postupak.

**1.      Obvezni prekršajni nalog**

Članak 140.

Kada se utvrdi da je počinjen prekršaj propisan ovom odlukom, komunalni redar izdat će obvezni prekršajni nalog počinitelju prekršaja, sukladno Prekršajnom zakonu.

U obveznom prekršajnom nalogu, počinitelju će se uz novčanu kaznu izreći i troškovi  utvrđivanja prekršaja i izdavanja obveznog prekršajnog naloga u iznosu od 100,00 kuna.

**X. KAZNENE ODREDBE**

Članak 141.

Novčanom kaznom u iznosu od 7.000,00 kn kaznit će se pravna osoba ako:

1. napušten, devastiran i ruševan objekt ne ukloni ili na odgovarajući način ne ogradi (čl. 7. st. 1.)
2. se ponaša suprotno odredbi članka 8.
3. bez odobrenja postavi spomenik, spomen-ploču, skulpturu ili slične predmete (čl. 26.)
4. oštećuje ili uništava rasvjetne stupove ili rasvjetna tijela ili postavlja transparente (čl. 33. st. 1.)
5. bez rješenja na javnu površinu postavi komunalni objekt, komunalnu i urbanu opremu ili uređaj (čl. 37. st. 2.)
6. ne održava komunalne objekte, komunalnu i urbanu opremu i uređaje (čl. 39.)
7. ne održava u ispravnom stanju hidrante za pranje javnih površina i protupožarne hidrante (čl. 41. st. 1.)
8. onemogućuje pristup protupožarnim hidrantima, oštećuje ili neovlašteno koristi hidrante ili oštećuje, skida ili prekriva natpisne ploče za oznaku hidranta (čl. 41. st. 2. i 3.)
9. ne osigura pravilno korištenje tržnog prostora, ispravnost i čistoću opreme ili uređaja na otvorenoj tržnici (čl. 42. st. 2.)
10. bez odobrenja baca promidžbene i druge letke iz aviona ili drugih letjelica (čl. 25.)
11. ne održava urednost i ispravnost kolodvorskih zgrada, otvorenih čekaonica, sanitarnih uređaja i prostora ispred čekaonica (čl. 46.)
12. ne održava urednim i ispravnim stajališta javnog prometa (čl. 48. st. 2.)
13. na javnu površinu ispušta ulja, kiseline, boje, otpadne vode ili gnojnice (čl. 59. toč. 5.)
14. oštećuje košarice ili druge posude za otpad, ili u njih baca goruće predmete (čl. 59.toč. 7. i 8.)
15. bez odobrenja na javnoj zelenoj površini izgradi parkiralište, kolni prilaz ili je na drugi način prenamjeni (čl. 73. st. 1. toč. 2.)
16. bez odobrenja postavlja električne, telefonske, toplinske i druge vodove (čl. 73. st. 1. toč. 5.)
17. reže grane i vrhove, siječe i uklanjati drveće (čl. 75. toč. 5.)
18. uništava ogradu oko javnih zelenih površina ili dječjih igrališta (čl. 75. toč. 8.)
19. bez rješenja postavi terasu ili zimski vrt (čl. 91.)
20. opasni otpad iz kućanstva ispušta u kanalizaciju, ostavlja na javnim površinama ili odlaže u posude za komunalni otpad (čl. 119. st. 2.).

Novčanom kaznom u iznosu od 1.000,00 kn kaznit će se i odgovorna osoba u pravnoj osobi koja počini prekršaj iz stavka 1. ovog članka.

Novčanom kaznom u iznosu od 3.000,00 kn kaznit će se i fizička osoba-obrtnik i osoba koja obavlja drugu samostalnu djelatnost, ako počini prekršaj iz stavka 1. ovog članka u vezi s radom obrta ili druge samostalne djelatnosti.

Novčanom kaznom u iznosu od 1.000,00 kn kaznit će se i fizička osoba koja počini prekršaj iz stavka 1. osim točke 6., 10. i 11. ovog članka.

Članak 142.

Novčanom kaznom u iznosu od 5.000,00 kn kaznit će se pravna osoba ako:

1. bez suglasnosti nadležnog tijela oslikava pročelje radi reklamiranja ili oglašavanja, postavi reklamne ili oglasne panoe, natpise ili reklame, zaštitne tende, klimatizacijske uređaje (čl. 9. st. 3.)
2. pročelje uređuje djelomično, odnosno protivno odredbama (čl. 12.)
3. ne uklanja ambroziju i druge štetne biljke (čl. 16.)
4. bez suglasnosti postavi opremu za reklamiranje ili oglašavanje (čl. 18.)
5. opremu za reklamiranje ili oglašavanje priključi na sustav javne rasvjete (čl. 21.)
6. postavi reklamni ili oglasni pano i sl. opremu na ogradu gradilišta ili neizgrađenog građevinskog zemljišta (čl. 23.)
7. po isteku roka ne skine plakate, oglase i slične objave (čl. 24. st. 6.)
8. na javnu površinu postave spomenik bez odobrenja (čl. 29. )
9. komunalne objekte, komunalnu i urbanu opremu i uređaje namijenjene općoj uporabi - oštećuje, premješta ili koristi protivno njihovoj namjeni (čl. 40. st. 1.)
10. bez posebne dozvole koristi stajališta javnog mjesnog prometa (čl. 49.)
11. javna parkirališta propisno ne označi ili ih ne održava ( čl. 51. st. 1.)
12. javnu garažu ne održava urednom i ispravnom (čl. 52. st. 2.)
13. ne održavaju javne rekreacijske i športske površine, dječja igrališta, kao i ostale športske objekte, opremu i uređaje na njima (čl. 53. st.4.)
14. bez rješenja postavljaju montažne objekte, uređaje, pokretne naprave i slično (čl. 55. st. 5.)
15. onečiste i umanje funkciju slivnika ili oborinskog kanala (čl. 59. toč. 12.)
16. zatrpaju, zacijeve ili izgrade kolni pristup preko kanala za oborinsku odvodnju bez odobrenja nadležnog tijela (čl. 60. st. 2.)
17. vrše raskopavanje ili izvode druge radove bez odobrenja (čl. 61. st. 1.)
18. bez odobrenja raskopava javne zelene površine (čl. 73. st. 1. toč. 1.)
19. bez odobrenja na javnoj zelenoj površini odlaži građevinski ili drugi materijal, kontejnere, silose, organizira gradilište i sl. (čl. 73. st. 1. toč. 3.)
20. bez odobrenja postavi bilo kakve objekte, uređaje, pokretne naprave, reklame i sl. (čl. 73. st. 1. toč. 4.)
21. bez odobrenja sadi ili uklanja drveće, grmlje i sl. (čl. 73. st. 1. toč. 7.)
22. uništava travnjak, iskopava ili odnosi zemlju (čl. 75. toč. 1.)
23. nasipava šutu, šljunak i slično na javne zelene površine (čl. 75. toč. 2.)
24. nenamjenski koristi javne zelene površine ili obavlja druge radnje kojima oštećuje ili uništava javne zelene površine (čl. 75. toč. 12. i 13.)
25. zauzima javne površine bez odobrenja nadležnog tijela ili se ne pridržava uvjeta utvrđenih odobrenjem (čl. 84.)
26. ne sanira oštećenja nakon izvedenih radova (čl. 109. st. 2.)
27. prolaz ispod skele ne zaštiti od sipanja i padanja materijala ili ukoliko ne osigura- tunelira prolaz ispod skele ( čl. 110. st. 2.)
28. odloži zemlju, šutu i drugi otpadni materijala izvan predviđenih odlagališta (čl. 112.)
29. drži životinje protivno članku 131.

Novčanom kaznom u iznosu od 1.000,00 kn kaznit će se i odgovorna osoba u pravnoj osobi koja počini prekršaj iz stavka 1. ovog članka.

Novčanom kaznom u iznosu od 1.500,00 kn kaznit će se i fizička osoba-obrtnik i osoba koja obavlja drugu samostalnu djelatnost ako počini prekršaj iz stavka 1. ovog članka u vezi s radom obrta ili druge samostalne djelatnosti.

Novčanom kaznom u iznosu od 1.000,00 kn kaznit će se i fizička osoba koja počini prekršaj iz stavka 1. osim točke 10. i 11. ovog članka.

Članak 143.

Novčanom kaznom u iznosu od 3.000,00 kn kaznit će se pravna osoba ako:

1. djelomično uređuje pročelje višestambenog objekta ili pročelje višestambenog objekta uređuje bez suglasnosti (čl. 6. st. 3. i 5.)
2. klimatizacijski uređaj, antenu ili zaštitnu tendu postavi na visini nižoj od 3,5 m, ili kapanje vode izvede na javnu površinu (čl. 9. st. 2.)
3. postavi na pročelju zgrade, ulaznoj niši, haustoru i sličnim prostorima natpis ili reklamu a postoji organiziran prostor za tu namjenu (čl. 10. st. 1.)
4. ne održava ili orezuje ogradu od ukrasne živice uz javne površine i ne očisti javnu površinu nakon orezivanja (čl. 14.)
5. parkira autobus na mjestima koja za tu namjenu nisu posebno označena (čl. 47. st. 3.)
6. onečisti, ošteti ili uništava javnu površinu, objekte ili uređaje koji su na njima ili su njihov sastavni dio (čl 56. st. 2.)
7. ne očisti javnu površinu onečišćenu poslije obavljanja djelatnosti (čl. 57.)
8. na javnu površinu baci ili ostavlja izvan posuda različiti otpad, papir,gume za žvakanje, opušak, uginulu životinju, pepeo ili na drugi način onečišćuje javnu površinu (čl. 59. toč. 1.)
9. na javnoj površini odloži razni materijal, zemlju, šutu, ogrijev, željezo, lim i slično (čl. 59. toč. 2.)
10. na javnoj površini odloži glomazni otpad ili ambalažu (čl. 59. toč. 3.)
11. nenamjenski koristi javnu površinu (čl. 59. toč. 13.)
12. nakon izvedenih radova ne ukloni materijal, opremu i slično (čl. 62. st. 2.)
13. bez odobrenja nadležnog tijela ograđuje javnu prometnu površinu, postavlja zapreke, pokretne naprave i sl. (čl. 66.)
14. izlaže slike, knjige, rabljene stvari, poljoprivredne i druge proizvode ili postavlja predmete, naprave ili strojeve (čl. 75. toč. 10.)
15. pere osobna vozila, autobuse, teretna i priključna vozila ili poljoprivredne strojeve (čl. 75. toč. 11.)
16. postavi terasu ili zimski vrt suprotno odredbi članka 93., 94. i 95., a nakon uklanjanja korištenu površinu ne privede namjeni (čl. 97.)
17. bez rješenja vrši pokretnu prodaju ili se ne pridržava propisanih uvjeta (čl. 98.)
18. pokretnu napravu ili okoliš ne drži u čistom i urednom stanju, ili ne ukloni pokretnu napravu nakon isteka odobrenja (čl. 102.)
19. ne čisti javne površine oko gradilišta (čl. 106. st. 1. toč. 1.)
20. dižu prašinu prilikom rušenja (čl. 106. st. 1. toč. 2.)
21. zauzetu površinu ne ogradi propisnom ogradom ili je ne osvjetli (čl. 107. st. 1.)
22. ne drži složen građevinski materijal, čime sprječava otjecanje oborinskih voda (čl. 107. st. 2.)

Novčanom kaznom u iznosu od 800,00 kn kaznit će se i odgovorna osoba u pravnoj osobi koja počini prekršaj iz stavka 1. ovog članka.

Novčanom kaznom u iznosu od 1.000,00 kn kaznit će se i fizička osoba-obrtnik i osoba koja obavlja drugu samostalnu djelatnost ako počini prekršaj iz stavka 1. ovog članka u vezi s radom obrta ili druge samostalne djelatnosti.

Novčanom kaznom u iznosu od 600,00 kn kaznit će se i fizička osoba koja počini prekršaj iz stavka 1. ovog članka.

Članak 144.

Novčanom kaznom u iznosu od 2.500,00 kn kaznit će se pravna osoba ako:

1. natpis ili reklama nisu čitljivi, tehnički i estetski oblikovani, uredni i jezično ispravni ili svjetlosnom ili zvučnom reklamom ometa mirno korištenje zgrade (čl. 10. st. 4.)
2. ne ukloni reklamu u roku od 8 dana od prestanka obavljanja djelatnosti ili iseljenja iz zgrade (čl. 10. st. 5.)
3. ne održava okućnicu, vrt ili neizgrađeno građevinsko zemljište uz javnu površinu (čl. 13. st. 1.)
4. ne ukloni lišće, plodove i grane koje su pale na javnu površinu sa njihovih nasada (čl. 13. st. 3.)
5. odlaže komunalni i drugi otpad, a posebice stare automobile, stare električne i druge aparate i predmete iz kućanstva te spaljuje otpadne tvari u dvorištima, vrtovima i drugim površinama uz javne površine (čl. 13. st. 4.)
6. ne održava ograde uz javne površine (čl. 14. st. 1.)
7. opremu za reklamiranje ili oglašavanje ne održava u urednom i ispravnom stanju (čl. 20.)
8. bez odobrenja izlaže ili prodaje poljoprivredne, prehrambene ili druge proizvode izvan prostora tržnica (čl. 45. st. 1.)
9. na javnoj površini vrši popravke, servisiranje, pranje vozila ili obavlja druge obrtničke radove (čl. 59. toč. 6.)
10. bez odobrenja obavlja bilo kakve radove na javnim zelenim površinama (čl. 72.)
11. bez odobrenja ograđuje javnu zelenu površinu (čl. 73. st. 1. toč. 6.)
12. loži vatru i potpaljuje stabla (čl. 75. toč. 3.)
13. pušta i napasa životinje (čl. 75. toč. 4.)
14. prostor oko kioska ne drži u urednom i čistom stanju, ili odlaže ambalažu izvan prostora kioska, bez odobrenja postavi ledenicu ili hladnjak za napitke (čl. 88.)
15. izvan odobrenog perioda zatvori bočne stranice terase (čl. 94. st. 2.)
16. ne ukloni terasu nakon isteka odobrenja (čl. 97.)
17. prilikom izvođenja radova rasipa zemlju, vreće i ostali otpad ili nakon prekida radova ne ukloni skelu (čl. 108.)
18. ne ukloni snijeg ili led ili isti odlaže na kolnik ili slivnik (čl. 123.)
19. javne površine uz drvorede posipaju solju (čl. 125. st. 3. )
20. ne ukloni snijeg ili led s krova zgrade, ili ne postave zaprjeke koje upozoravaju na opasnost (čl. 126.)

Novčanom kaznom u iznosu od 600,00 kn kaznit će se i odgovorna osoba u pravnoj osobi koja počini prekršaj iz stavka 1. ovog članka.

Novčanom kaznom u iznosu od 1.000,00 kn kaznit će se i fizička osoba-obrtnik i osoba koja obavlja drugu samostalnu djelatnost, ako počini prekršaj iz stavka 1. ovog članka u vezi s radom obrta ili druge samostalne djelatnosti.

Novčanom kaznom u iznosu od 600,00 kn kaznit će se i fizička osoba koja počini prekršaj iz stavka 1. osim točke 16. ovog članka.

Članak 145.

Novčanom kaznom u iznosu od 2.000,00 kn kaznit će se pravna osoba ako:

1. zgradu ne obilježi kućnim brojem (čl. 5. st. 5.)
2. ne održava vanjske dijelove zgrade (čl. 6. st. 1.)
3. ne održava izloge ili u njima skladišti ambalažu ili robu (čl. 10. st. 7.)
4. ograđuje javnu površinu bez odobrenja (čl. 15. st. 2.)
5. bez odobrenja postavi pokretne panoe, sendvič-panoe i slično (čl. 22.)
6. lijepi ili postavlja plakate na drveće, pročelja zgrada, ograde, plinske podstanice, energetske ormariće i dr. mjesta (čl. 24. st. 2.)
7. prlja, oštećuje ili uništava postavljene plakate (čl. 24. st. 5.)
8. ne očisti javnu površinu nakon priredbe ili korištenja (čl. 58.)
9. na javnoj površini ostavi neregistrirano vozilo, olupinu, prikolicu, plovilo, radni stroj i dr. (čl. 59. toč. 4.)
10. na javnoj površini pali otpad, lišće i slično (čl. 59. toč. 10.)
11. zagađuje i baca otpad na obalu ili u rijeku,bajer ili druge vodene površine (čl. 59. toč. 11.)
12. s javne površine ispred objekta ili parcele ne ukloni lišće, grane ili ne održava kanal za oborinsku odvodnju (čl. 60. st. 1.)
13. pušta životinje na javnu površinu koja nije za tu namjenu određena i posebno označena (čl. 63. st. 2.)
14. na javnoj površini vodi ili pušta psa suprotno odredbi (čl. 63. st. 2.)
15. ne očisti javnu površinu koju je onečistila njegova životinja (čl. 63. st. 3.)
16. dovodi životinju na prostor dječjeg igrališta (čl. 63. st. 1.)
17. bez odobrenja crta ili piše po javnoj prometnoj površini (čl. 67.)
18. ne održava postavljene posude sa ukrasnim biljem, ne sadi i ne zalijeva ukrasno bilje (čl. 71. st. 2.)
19. bez odobrenja kampira na javnoj zelenoj površini (čl. 73. st. 1. toč. 8.)
20. ne dostavi podatke o osobi kojoj je dala vozilo na korištenje (čl. 77. st. 3.)
21. ne očisti slivnike u neposrednoj blizini mjesta izvođenja radova (čl. 106. toč. 3.)
22. drveće uz koje odlaže građevni materijal propisno ne zaštiti (čl. 110. st. 3.)
23. ukloni ogrjevni materijal u roku od 3 dana, ili ne očisti površinu nakon uklanjanja (čl. 113. st. 3.)

Novčanom kaznom u iznosu od 600,00 kn kaznit će se i odgovorna osoba u pravnoj osobi koja počini prekršaj iz stavka 1. ovog članka.

Novčanom kaznom u iznosu od 800,00 kn kaznit će se i fizička osoba-obrtnik i osoba koja obavlja drugu samostalnu djelatnost, ako počini prekršaj iz stavka 1. ovog članka u vezi s radom obrta ili druge samostalne djelatnosti.

Novčanom kaznom u iznosu od 500,00 kn kaznit će se i fizička osoba koja počini prekršaj iz stavka 1. osim točke 18. ovog članka.

Članak 146.

Novčanom kaznom u iznosu od 1.000,00 kn kaznit će se pravna osoba ako:

1. vozilo ne parkira unutar parkirnog mjesta (čl. 51. st. 1.)
2. vozi motor, automobil ili drugo prometalo i radni stroj po javnoj zelenoj površini (čl. 75. toč. 9.)
3. zaustavlja ili parkira vozilo ili radni stroj na javnu zelenu, zemljanu ili drugu sličnu površini koja nije prometnim znakom za tu namjenu označena (čl. 76.)

Novčanom kaznom u iznosu od 300,00 kn kaznit će se i odgovorna osoba u pravnoj osobi koja počini prekršaj iz stavka 1. ovog članka.

Novčanom kaznom u iznosu od 600,00 kn kaznit će se i fizička osoba-obrtnik i osoba koja obavlja drugu samostalnu djelatnost, ako počini prekršaj iz stavka 1. ovog članka u vezi s radom obrta ili druge samostalne djelatnosti.

Novčanom kaznom u iznosu od 400,00 kn kaznit će se i fizička osoba koja počini prekršaj iz stavka 1. ovog članka.

Članak 147.

Novčanom kaznom u iznosu od 1.000,00 kn kaznit će se fizička osoba ako:

1. prlja, piše, crta ili na drugi način oštećuje postavljeni spomenik (čl. 28.)
2. se kupa u fontani (čl. 40. st. 2.)
3. na javnoj površini ostavi posudu za hranu ili hrani životinja (čl. 59. toč.9.)
4. konzumira alkoholno piće na javnoj površini, u prolazu zgrade i drugoj površini koja se koristi kao javna (čl. 64.)
5. skida plod s drveća i grmlja, kida i bere cvijeće, kopa zamlju i otuđuje bilje (čl. 75. toč. 6.)
6. guli koru, zasjeca, kida, zabada noževe i čavle u drveće, lijepi plakate na drveće (čl. 75. toč. 7.)

Članak 148.

Za prekršaje iz čl. 141. st. 1., čl. 142. st. 1., čl. 143. st. 1., čl. 144. st. 1., čl. 145. st. 1., čl. 146. st. 1. i čl. 147. ove odluke, komunalni redar može na mjestu počinjenja prekršaja fizičkoj osobi naplatiti novčanu kaznu u iznosu do 1.000,00 kn uz izdavanje potvrde.

Visinu novčane kazne za pojedine prekršaje iz prethodnog stavka odredit će načelnik.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu može platiti u roku od 8 dana od dana počinjenja prekršaja.

Protiv fizičke osobe koja je platila novčanu kaznu na mjestu počinjenja prekršaja ne će se pokretati prekršajni postupak.

Članak 149.

Roditelj ili staratelj maloljetnika koji je počinio prekršaj iz ove odluke, kaznit će se propisanom novčanom kaznom.

**XI. PRIJELAZNE I ZAVRŠNE ODREDBE**

Članak 150.

Općinsko vijeće Općine Vladislavci u roku od godinu dana od dana stupanja na snagu ove odluke, donijet će nove ili uskladiti postojeće akte, propisane člancima 51. i 131. ove odluke.

Članak 151.

Načelnik Općine Vladislavci u roku od 9 mjeseci od dana stupanja na snagu ove odluke, donijet će nove ili uskladiti postojeće akte iz članka 19., 79., 111., 120. i 130. ove odluke, a akte iz članaka 47., 50. i 61. donijet će u roku od godinu dana od dana stupanja na snagu ove odluke.

Članak 152.

Pravne i fizičke osobe, dužne su u roku od 9 mjeseci od dana stupanja na snagu ove odluke: antene, klimatizacijske uređaje, zaštitne tende, komunalne objekte, urbanu opremu i uređaje na javnim površinama, postaviti sukladno odredbama ove odluke.

Postojeće natpisne ploče s imenima ulica i trgova zamijenit će se novima, sukladnim odredbama ove odluke, u roku od 5 godina od dana stupanja na snagu ove odluke.

Za ostala postupanja propisana odredbama ove odluke rok usklađivanja je najduže godinu dana od dana stupanja na snagu ove odluke.

Članak 153.

Ugovori sklopljeni sukladno odredbama Odluke o komunalnom redu (Službeni glasnik Općine Vladislavci broj 1/99) ostaju na snazi do isteka ugovorenog roka.

Ugovori koji su sukladno odredbama te Odluke sklopljeni na neodređeno vrijeme, uskladit će se s odredbama ove odluke u roku od 60 dana od dana stupanja na snagu akata iz članaka 150. i 151. ove odluke.

Članak 154.

Danom stupanja na snagu ove odluke prestaje važiti Odluka o komunalnom redu („Službeni glasnik“ Općine Vladislavci broj 1/99)

Članak 155.

Ova odluka stupa na snagu osmog (8) dana od dana objave u Službenom glasniku Općine Vladislavci.

Klasa: 363-01/15-12/01

Urbroj: 2158/07-01-15-1

Vladislavci, 16. srpnja 2015.

PREDSJEDNIK

OPĆINSKOG VIJEĆA

Krunoslav Morović, v.r.